Карел ЧАПЕК (1890–1938) Ҳикоялар – Jahon adabiyoti\nОқланмаган башорат ёхуд Карел Чапекнинг яшаётган боғи\nҲар бир миллатни дунёга танитувчи омиллар бор. Халқнинг тарихи, жаҳон цивилизациясига қўшган ҳиссаси, яъни маданияти ва ҳоказолар. Булар сирасида шубҳасиз, адабиёт ҳам нуфузли роль ўйнайди. Масалан, Шекспир Британиянинг, Пушкин Россиянинг, Навоий Ўзбекистоннинг ўзига хос тимсоли бўлганидек, Чехия ҳақида гап кетар экан, биринчилар қаторида Карел Чапекнинг номи тилга олинади. Бу бежиз эмас, албатта. Чунки у ўтган асрнинг биринчи ярмида нафақат чех адабиётида, балки бутун жаҳон маданиятида ёрқин из қолдирган ижодкордир. Чапек замонасининг ўткир ижтимоий ва фалсафий муаммоларини кўтариб чиққан мутафаккир адиб сифатида ном қозонган. У Томас Манн, Герберт Уэлсс, Ромен Роллан, Максим Горький каби сўз санъати усталари билан бир қаторда туради. Ёзувчи бир қатор асарларида инсон ва техника муаммосини бош мавзу қилиб қўяди. Жаҳон аҳлини атом уруши хавфидан (ўтган асрнинг йигирманчи йилларидаёқ) биринчилардан бўлиб огоҳлантирган ҳам Чапек ҳисобланади. Шу ўринда у воқеа-ҳодисаларни реал тасвирлаш санъатини юксак маҳорат билан эгаллагани, айни пайтда ўткир ҳажв услубини пухта ўзлаштиргани ва бадиий башорат қобилиятига эга бўлганлигини қайд этиш даркор.\nТаниқли инглиз адиби Бернард Шоу Чапек вафот этгандан сўнг айтган қуйидаги сўзлари диққатга сазовор: “Нега унинг ўрнига мен ўлмадим? Бу иқтидорли ёзувчи шу қадар қисқа умр кўрганлиги ғоят афсусланарлидир!.. Ундан ажралганимизни нафақат яқин дўсти бўлган мен, ёки нафақат Чехословакия, балки у ўз китоблари ва пьесалари билан кўпдан-кўп қувонч келтирган бутун жаҳон ҳис этиб турибди…”\nКарел Чапек 1890 йил 9 январда ўша пайтда Австрия-Венгрия тасарруфида бўлган Прага яқинидаги Мале-Святонёвице курорт шаҳарчасида шифокорлар оиласида туғилган. Унинг отаси Антонин курортларда ва атрофдаги конларда шифокорлик қиларди. Кейинроқ у оиласи билан Упице шаҳрига кўчиб ўтади. Чапеклар косиб, темирчи, ғишт терувчи ва бошқа ҳунармандлар яшайдиган кўчада истиқомат қиладилар. Вақти-вақти билан Карелнинг фермерлик билан шуғулланадиган бобосиникига бориб туришарди. Ана шу даврдаги болалик хотиралари ва таассуротлари кейинчалик ёзувчининг турли асарларида ўз аксини топганини кўриш мумкин.\nУ дастлаб Гралец-Краловдаги гимназияда, сўнгра Брнода ўқиди. Прагада таҳсилни давом эттирди. 1915 йили Карл университетида “Эстетикадаги холис услубни тасвирий санъатга нисбатан қўллаш” мавзусида диссертация ёқлаб, бакалавр даражасига эга бўлди. Фалсафа билан боғлиқ изланишларини Берлин ва Париж университетларида давом эттирди. 1917 йилдан бошлаб эса граф Лажанскийнинг уйида тарбиячилик қилади ҳамда Прагадаги газеталарнинг таҳририятларида ишлайди.\nГимназияда ўқиб юрган пайтлари Карел шеър ва ҳикоялар ёзиб, бадиий ижодга қизиқиши борлигини намоён этганди, кейинчалик эса бу қизиқиш унинг учун бир умрлик ишга айланди. 1916 йилда акаси Йозеф билан ҳамкорликда ёзган ҳикоялар тўплами – “Ёрқин теранликлар” дунё юзини кўрди (Дарвоқе, унинг акаси ҳам истеъдодли қаламкаш бўлиб, рассом, шоир, ҳикоянавис ва драматург сифатида танилганини айтиб ўтиш жоиз. Карел ўз ижодининг дастлабки босқичида Йозеф билан яқиндан самарали ижодий ҳамкорлик қилган). Орадан тўрт йил ўтгач, ака-укаларнинг “R.U.R.” пьесаси чоп этилади. Мазкур асарда машиналар исёни ҳақида ҳикоя қилинади. Муаллифлар пьесада илк бор ўзлари ўйлаб топган “робот” сўзини ишлатадилар. Кейинчалик эса у жаҳондаги барча халқларнинг тил бойлигидан ўрин олдики, ҳар бир адиб ҳам шундай ютуқ билан фахрланиши мумкин.\n“Робот” сўзи дунёга келишининг тарихи аслида қуйидагича. Карел юқорида номи тилга олинган пьесада ўзи ўйлаб топган одамсифат механизмларни тасвирлайди. Дастлаб уларни лотинчасига “лабор”, яъни “иш” сўзи билан ифодалайди. Бироқ бу ном муаллифга ёқмайди ва у акаси билан маслаҳатлашиб, мазкур механизмларни худди шундай маъно англатувчи словакча “робот” деган ном билан атайди. Бу эса ғоят муваффақиятли топилма бўлди. Дарвоқе, Йозеф нафақат ҳаммуаллиф, балки мазкур пьесани саҳналаштиришда безакчи рассом сифатида ҳам иштирок этган.\nКарел Чапек қирқ саккиз йил яшади, холос. Оғир хасталикка чалингани туфайли шундай бўлди. Йигирма икки йиллик ҳаётини бадиий ижодга бағишлади, қирқ тўртта китоб ёзди. Улар билан танишар экансиз, асарларининг мавзулари, йўналишлари ҳам ранг-баранг эканлигига қойил қоласиз. Ўзи тан олганидай, бунга узоқ муддат газеталар таҳририятларида ишлагани жиддий таъсир кўрсатган. 1917 йил кузидан у “Narodni listy” (“Миллий газета”)да журналист ва танқидчи сифатида фаолият кўрсатди. 1921 йилдан умрининг охирига қадар эса “Lidove njviny” (“Халқ газетаси”)да маданий ва сиёсий муҳаррир бўлиб ишлади. Бу орада театр билан ҳам ҳамкорлик қилди. Газетадаги фаолияти давомида у сиёсий воқеалардан тортиб, жиноятлар-у фавқулодда ҳодисаларгача қаламга олади. Уларни лўнда, тезкор, айни пайтда қизиқарли қилиб ёритишга интилади. Бунинг учун эса универсаллик, бошқачасига айтганда, ҳамма нарсани билиш ва тушуниш, ҳаттоки ҳис қилиш талаб этилади. Бу фазилат унинг асарларида яққол кўзга ташланади. Айниқса, ҳикояларидан газета материалларига хос ана шундай хислатларнинг “ҳиди келиб туради”. Дарвоқе, ёзувчининг қатор романлари дастлаб газета саҳифалари орқали ўқувчиларга етиб борган.\nЧапек тириклик чоғидаёқ нафақат Чехословакияда, балки бутун дунёда тан олинган машҳур адибга айланди. 1936 йилда у Нобель мукофотига тавсия этилди. 1925 йилда Чехословак пен-клубининг асосчиси ва 1933 йилгача унинг биринчи раиси бўлди. Айни пайтда у Миллатлар Лигасининг адабиёт ва санъат бўйича қўмитасининг аъзоси этиб ҳам сайланган. Номзоди Халқаро Пен-клуб президентлигига кўрсатилган, бироқ бетоблиги учун унинг ўзи бундан воз кечганди.\nКарел Чапек ижодига бағишланган мақолаларни ўқир экансиз, ҳар сафар қизиқ бир қонуниятга дуч келасиз. Яъни муаллифлар ёзувчининг қайси бир йўналишдаги ижодини таҳлил этишмасин, шу соҳадаги асарлари уни дунёга машҳур этганлигини қайд этадилар. Кенг ўқувчилар оммасига у энг аввало, кичик ҳажмдаги ҳажвий ва сатирик новеллалар ижодкори сифатида танилганини эътироф этиш лозим. Жаҳон адабиётида унга Чехов ва О.Генри билан биргаликда “Қисқа ҳикоя устаси” тоифасида дастлабки уч ўриннинг берилиши фикримизнинг далилидир.\nЧапек ижодидаги муҳим йўналишлардан бири – ижтимоий зиддиятларнинг кескинлашуви ва дунё бўйлаб одимлаётган фашизмнинг манфур қиёфасини фош этиш ҳисобланади. Адиб янги уруш хавфи вужудга келганлигини ҳис этди ва бу ҳақда башариятни огоҳлантиришга интилди. “Гордубал” трилогияси (1933 йил) шулар жумласидандир. Унинг бу мавзудаги асарлари ичида “Самандарлар билан уруш” алоҳида ўрин тутиши шубҳасиз. Унда инсониятнинг одамларга хос фазилатлардан маҳрум бўла боришига қарши ўзига хос норозилик сатирик руҳ билан суғорилгани янада катта фош этувчи кучга эга бўлишини таъминлаган.\nЧапек асарларини ўқир экансиз, инсоннинг ички дунёси мураккаблиги, чин ва сохта ҳақиқат сингари фалсафий-руҳий ҳолатлар қаламга олинганлигига гувоҳ бўласиз. Бунга “Метеор”, “Оддий ҳаёт”, “Бастакор Фолтиннинг ҳаёти ва ижоди” романларини мисол келтириш мумкин. У болаларнинг ҳам севимли ёзувчисидир. Кичкинтойларга аталган шеър ва эртаклари ҳозир ҳам жаҳоннинг турли мамлакатларида машҳур.\nЧапекнинг яна бир ўзига хос томони ҳаётда жуда кўп нарсага қизиққанлигидир. Жумладан, у гиламларни коллекция қилган. Ҳатто гиламшуносликда эксперт сифатида ном чиқарган. Булар унинг асарларида ҳам акс этган. “Ноёб гилам” ва “Шарқ” ҳикоялари фикримизнинг далилидир. Ёки кактусларни олайлик. Ёзувчи уларни жуда ёқтирарди, бир қатор ҳикоялари шу мавзуда эканлиги бежиз эмас. “Ўғирланган кактус”, “Кактус ишқибозлари ҳақида” ҳикоялари шулар жумласидандир.\nФақат шугина эмас. Карел Чапек боғбонлик илмининг ҳам билимдони бўлган. Унинг ўзи бу иш билан жиддий шуғулланган. Эрмак учун эмас, балки шу соҳанинг туб моҳиятини ўрганиш мақсадида. Унинг лойиҳаси асосида яратилган боғ ҳозир ҳам нафақат Чехияда, балки бошқа мамлакатларда ҳам машҳур. Адиб қаламига мансуб “Боғбон йили” китоби эса бутун дунёда ўзига хос агрономия дарслиги сифатида тан олинган. Қизиғи, ўта жиддий мавзудаги асар шоирона ва ҳажвий руҳ билан суғорилганлигидир. Бу эса ҳар қандай китобхоннинг эътиборини жалб этмай қўймайди.\nМен ҳам Чапек ижодининг мухлиси сифатида унинг қатор асарларини ўқидим. Ҳикояларининг ўзидан қирққа яқинини ўзбек тилига таржима қилдим. Уларнинг бир қисми “Йўқолган хат” номли тўпламда чоп этилди. Ушбу китоб Чехия Республикасининг Ўзбекистондаги элчихонасига тақдим этилди. Чехиялик дипломатларда ажойиб бир анъана бор экан. Яъни дунё мамлакатларида ватандошлари бўлмиш муаллифларнинг асарлари нашр этилса, уни Прагадаги миллий кутубхонага етказишар экан. Бундан ибрат олиш мумкин.\nЎз вақтида Карел Чапек ижодига беписандлик билан қарашлар ҳам мавжуд бўлган. Бошқа бир чех ёзувчиси Юлиус Фучик шундай деган эди: “Чапек ўз истеъдодини адабиётдаги майда-чуйда нарсаларга сарфлаб, исроф қилди, улар тез орада унутилиб кетади”. Аммо ҳаётда бунинг тескариси бўлди, яъни Чапекнинг ижоди инсонларга хос барча ижобий хислатларни ўзида мужассам этгани ва улар ёрдамида муаллиф башариятга тааллуқли нуқсонларга қарши кураш олиб боргани учун ҳам яшаб қолди.\nЭрталаб соат тўртларда Житная кўчасида автомашина ширакайф кампирни уриб юборди, ҳайдовчи тезликни ошириб, кўздан ғойиб бўлди. Навқирон полиция изқувари доктор Мейзлик олдида ушбу жиноятни очиш вазифаси турарди. Ёш полиция изқуварларининг ўз ишига нақадар жиддий ёндашиши эса ҳаммага маълум.\n– Ҳм… – деди Мейзлик 141 рақамли полициячига. – Демак, сиз ўзингиздан уч юз метрча нарида автомобилни, ерда узала тушган танани кўрдингиз. Қани айтинг-чи, ишни нимадан бошладингиз?\n– Дастлаб жабрланувчининг олдига чопиб бордим, – сўз бошлади полициячи, – чунки унга биринчи ёрдам кўрсатиш лозим эди.\n– Аввал машинанинг рақамини аниқлаш зарур эди, – тўнғиллади Мейзлик, – кейин кампир билан шуғуллансангиз ҳам бўлаверарди. Лекин мен ҳам, эҳтимол, шундай қилган бўлардим, – қўшиб қўйди у қалам билан бошини қашир экан. – Демак, машина рақамини пайқамадингиз. Бошқа белгиларини-чи?\n– Менимча, – ишончсизлик билан деди 141-рақамли полициячи, – у тўқ рангда эди. Ё кўк ёки тўқ қизил. Машина ортидаги тутун чиқувчи темир найчадан бурқсиб дуд чиқаётгани учун ҳеч нарсани кўриб бўлмади.\n– О, худойим! – ҳафсаласи пир бўлди Мейзликнинг. – Энди машинани қандай қилиб топаман? Ҳар бир ҳайдовчини тўхтатиб, “Кампирни сиз уриб юбордингизми?” деб сўраб чиқаманми? Нима қилиш керак, айтинг-чи, қадрдоним?\n– Ахборот беришга изн беринг, мен бир гувоҳни рўйхатга олганман. Аммо у ҳам ҳеч нарса билмайди, қўшни хонада кутиб турибди.\n– Олиб киринг, – хўмрайиб деди Мейзлик хом-хатала тузилган баённомадан бирон нимани илғаб олишга ҳаракат қиларкан, – исмингиз, турар-жойингиз? – кирган одамга одатдагидай мурожаат қилди у бошини ҳам кўтармай.\n– Крамик Ян, механика факультети талабаси, – аниқ-равшан сўзлади гувоҳ.\n– Сиз бугун эрталаб соат тўртларда номаълум машина Божена Махачковани уриб юборганига гувоҳ бўлдингизми?\n– Ҳа. Мен бунда ҳайдовчи айбдор эканлигини айтиб қўйишим керак. Ўзингиз ўйлаб кўринг, кўча бўм-бўш, у ҳеч бўлмаса чорраҳада тезликни пасайтирганда эди…\n– Сиз ҳодиса содир бўлган жойдан қанча масофа узоқликда эдингиз? – унинг сўзини бўлди Мейзлик.\n– Ўн қадам нарида. Мен ўртоғимни қаҳвахонадан кузатаётган эдим, биз Житная кўчасини кесиб ўтаётганимизда…\n– Ўртоғингиз ким ўзи? – унинг гапини бўлди Мейзлик. – У ҳақда бу ерда ҳеч нарса ёзилмаган.\n– Шоир Ярослав Нерад, – фахр билан жавоб қилди гувоҳ. – Бироқ сиз ундан ҳеч қандай маълумот ололмайсиз.\n– Нега бундай дейсиз? – қовоғини солди Мейзлик, кичик бир хасга бўлса ҳам “ёпишиб олиш”ни кўзлаб.\n– Чунки у шунақа фазилатли инсон. Бахтсиз ҳодиса юз бергач, у ёш боладай йиғлаб юборди ва уйига қараб чопди… Шундай қилиб, биз Житная кўчасидан кетиб бораётган эдик, тўсатдан орқа томондан ниҳоятда катта тезликда машина учиб келди…\n– Машинанинг рақами?\n– Кечирасиз, пайқамадим. Мен фақат тезлик ҳаддан ташқари юқорилигига эътибор қилдим ва ўзимча…\n– Қайси турдаги машина эди? – унинг сўзини бўлди Мейзлик.\n– Тўрт тактли ички ёнув двигатели, – билағонлик билан жавоб қилди талаба-механик. – Аммо қандай русумдалигини мен яхши ажрата олмайман.\n– Кузови қанақа рангда? Машинада ким бор эди? Усти очиқми ёки лимузинми?\n– Билмадим, – хижолатомуз жавоб қилди гувоҳ. – Ранги чамаси қора эди. Аммо, умуман олганда, мен пайқай олмадим, чунки ҳодиса юз берганда, мен ўртоғим томонга ўгирилиб: “Қара, қандай аблаҳлар-а, одамни уриб юборишди-ю, ҳатто тўхташмади ҳам”, деб гапираётган эдим.\n– Ҳм… – норози оҳангда тўнғиллади Мейзлик. – Бу, албатта, табиий ҳолат. Бироқ мен сизни машина рақамини пайқаган бўлишингиз керак, деб ўйлаган эдим. Одамларнинг кузатувчан эмаслиги ғоят ажабланарли. Сиз ҳайдовчи айбдор эканлигини тушунибсиз, аблаҳ деган хулосага келибсиз, машина рақамига эса батамом эътибор қилмагансиз. Мулоҳаза юритишга ҳамма уста, сезгирлик билан атрофни кузатишга келганда эса… Ташаккур, жаноб Крамик, сизни ортиқ ушлаб турмайман.\nОрадан бир соат ўтгач, 141-рақамли полициячи шоир Ярослав Нерад ижарада турадиган уй қўнғироғини босди. Овоз берган кимсадан шоирни сўради.\n– Уйда, – жавоб қилди уй соҳибаси. – Ухлаяпти.\nУйқуси чала қолган шоир полициячини кўриб, кўзлари қинидан чиқиб кетаёзди. “Нима иш қилиб қўйдим экан-а?” – деган фикр ўтди хаёлидан.\nНиҳоят, полициячи уни нима учун маҳкамага чақиришаётганини Нерадга тушунтиришга муваффақ бўлди.\n– Албатта бориш керакми? – ишончсизлик билан сўради шоир. – Ахир мен барибир ҳеч нарсани эслай олмайман. Кечаси озроқ…\n– Ширакайф бўлгансиз, – унинг сўзини давом эттирди полициячи. – Мен шунақа кўп шоирларни танийман. Кийиниб чиқишингизни сўрайман. Кутиб тураман.\nЙўл-йўлакай улар қаҳвахоналар, умуман, ҳаёт ҳақида, фалакиёт тимсоллари, бошқа кўплаб масалалар ҳақида гаплашиб кетдилар; фақат сиёсатга тил теккизишмади. Дўстона ва сабоқли суҳбатга берилиб маҳкамага ҳам етиб келишди.\n– Шоир Ярослав Нерад сизми? – савол берди Мейзлик. – Сиз номаълум автомобиль Божена Махачковани уриб кетганига шоҳид бўлдингизми?\n– Ҳа, – хўрсинди шоир.\n– У қандай машина эканини айта оласизми? Усти очиқми, ёпиқми, ранги, йўловчилар сони, рақами?\n– Билмайман, – деди шоир. – Мен буларга эътибор қилмабман.\n– Биронта икир-чикир ёки тафсилотни эслашга уриниб кўринг, – маълумот олишга ҳаракат қилди Мейзлик.\n– Нима деяпсиз! – ажабланди Нерад. – Мен ҳеч қачон тафсилотларни пайқамайман.\n– Марҳамат қилиб айтинг-чи, сиз ўзи бирор нарсани пайқадингизми? – истеҳзо билан сўради Мейзлик.\n– Шундоқ, умумий кайфият холос, – мужмал жавоб қилди шоир. – Биласизми нима, ўша узун, кимсасиз, тонготар пайтидаги кўча… Ерда ётган аёл танаси… Тўхтанг! – ногоҳ хитоб қилди шоир. – Мен ахир, уйга борганимдан кейин бу ҳақда шеър ёзгандим.\nУ чўнтакларини кавлаб, ҳисоб-китоб чипталари, конвертлар, ғижимланган қоғоз парчаларини ола бошлади.\n– Бу эмас, йўқ, бу ҳам эмас… Ҳа-ҳа, мана шунга ўхшаяпти. – У конвертнинг орқа томонига ёзилган мисраларни ўқишга киришиб кетди.\n– Қани, кўрсатинг-чи, – менсимай деди Мейзлик.\n– Рости, бу жуда зўр шеър эмас, – камтарлик қилди шоир. – Аммо хоҳласангиз, ўқиб бераман.\nАжал ноғорасин саварди дардли –\n– Бори шу, – якунлади шоир.\n– Кечирасиз, буларнинг маъноси нима? – сўради Мейзлик. – Гап нима ҳақда кетаяпти ўзи?\n– Қанақасига нима ҳақда? Машина туфайли юз берган ҳодиса тўғрисида-да. Наҳотки, тушунмаган бўлсангиз?\n– Унчалик эмас, – танқидомуз сўз қотди Мейзлик. – Буларнинг ҳаммасидан мен англамоқчи бўлганим: ”Июль ойининг ўн тўртинчи кунида, эрталаб соат тўртда, Житная кўчасида қуйидаги рақамли автомобиль маст ҳолатдаги олтмиш ёшли қашшоқ кампир Божена Махачковани уриб юборди. Жабрланувчи шаҳар шифохонасига жўнатилди, аҳволи оғир”, каби маълумотлар йўқ. Мазкур фактлар ҳақида, пайқашимча, бир оғиз сўз йўқ. Ҳа-ҳа.\n– Булар ҳаммаси юзаки фактлар, борлиқнинг хом-хатала тасвири, – деди шоир бурнини қашир экан. – Шеърият эса ички воқеликдир. Шеърият – шоир онгида туғилган эркин, сюрреалистик тимсоллардир, тушундингизми? Бу, мағзини чақиб англанадиган манзаравий ва сасли кўринишлардир. Шундай йўл билан уни тушуниш мумкин, акс ҳолда… – таъкид сўзини якунлади Нерад.\n– Марҳамат қилиб, айтинг-чи, – хитоб қилди Мейзлик. – Хўп майли, қани, асарингизни беринг-чи? Раҳмат. Демак, бу ерда нима дейилган? Ҳм… “Тун пардасида саф тортган уйлар…” Нега саф тортган? Тушунтиринг-чи?\n– Житная кўчаси, – хотиржам гапирди шоир.\n– Икки қатор уйлар. Тушундингизми?\n– Нега энди Миллий проспект эмас? – ишонқирамай сўради Мейзлик.\n– Чунки Миллий проспект бу кўча каби тўппа-тўғри эмас, – дадил жавоб берди шоир.\n– Хўп, яна ўқиймиз: “Мандолинада тонг чалганда куйлар…” тушунарли. “Қирмиз юзин очиб келар қизалоқ…” Узр, қизалоқ қаердан келиб қолди?\n– Тонгги шафақ, – лўнда жавоб берди шоир.\n– Ҳа, ундай бўлса, кечирим сўрайман. “Олис Сингапурга кетгандай учиб, пойгачи автода руҳини қучиб…”\n– Чамаси, ўша автомобилни тасаввурим шундай қабул қилган, – тушунтирди шоир.\n– У пойгачи автомобилмиди?\n– Билмайман. У қутургандай тез учиб кетди деган маънода. Худди дунёнинг нариги четига шошаётгандай.\n– Ҳа-ҳа, яхши. Масалан, Сингапурга-а? Лекин нега айнан Сингапурга, худо ҳаққи?\n– Билмайман, эҳтимол, у ерда малайялар яшаши учун бўлса керак.\n– Шоир тутилиб қолди.\n– Балки, машина жигарранг бўлгандир, – ўйланиб гапирди у. – У ерда жигаррангга оид нимадир бор эди. Акс ҳолда Сингапур қаердан келиб қоларди?\n– Майли, – деди Мейзлик. – Бошқа гувоҳлар машина кўк, тўқ қизил, қора рангда эди, деб айтишди. Кимга ишониш керак?\n– Менга, – деди шоир. – Мен тасвирламоқчи бўлган ранг кўз учун ёқимли.\n– “Тўзонга қулаган узилган лола”, – ўқишда давом этди Мейзлик. – “… узилган лола” – нима бу, маст кампиршоми?\n– Мен бу ҳақда бундай ёза олмас эдим-да! – афсус билан деди шоир. – У аёл киши эди, бор-йўғи шу. Тушунарлими?\n– Ҳа-а! Мана бу-чи: “О, оққушжон бўйни, қонталаш сийна! Икки бесабр новда бепарвогина, ажал ноғорасини саварди дардли…” Хом хаёлларми бу?\n– Қани кўрсатинг-чи, – деди энгашиб шоир. – Ҳм-м… “О, оққушжон бўйни, қонталаш сийна! Икки бесабр новда… Ажал ноғораси…” нима экан буларнинг маъноси?\n– Мен сиздан худди шуни сўраяпман, – киноя билан сўз қотди полиция изқувари.\n– Тўхтанг, – мулоҳаза қиларди Нерад. – Нимадир бор, бу тимсолларни ёдимга солган… Айтинг-чи, икки рақами оққушнинг бўйнига ўхшамайдими? Мана, қаранг. Ва у қалам билан 2 рақамини ёзди.\n– Ҳа, – энди қизиқиш билан хитоб қилди Мейзлик. – “Қонталаш сийна-чи?”\n– Бу, ахир 3 рақами. У иккита чала айланадан таркиб топган. Шундай эмасми?\n– Икки бесабр новда ва ажал ноғораси қолди! – тўлқинланиб кетди полиция изқувари.\n– Икки бесабр новда, ажал ноғораси… – ўйларди Нерад. – Ажал ноғораси ва чолғувчи новдалар… Балки, у бешдир-а? Қаранг. – У 5 рақамини ёзди. – Қуйи доира ноғорага ўхшайди, устида икки новда, худди алифдай.\n– Хўш, – деди Мейзлик варақда 235 рақамини ёзар экан. – Сиз автонинг рақами 235 эканига ишонасизми?\n– Рақам? Мен ҳеч қандай рақамни пайқамадим, – қатъиян қарши чиқди Нерад. – Лекин нимадир борки, мен шундай деб ёзганман. Менимча, шеърнинг энг муваффақиятли жойи шу бўлса керак. Сиз нима деб ўйлайсиз?..\nИкки кундан кейин Нераднинг уйига изқувар Мейзлик кириб келди. Бу сафар шоир уйқуда эмасди. Ҳузурида бир қиз борлигидан, у полиция амалдорини ўтқазишга стул тополмай қолди.\n– Мен бир лаҳзага кирдим холос, – деди Мейзлик. – ўша автомашинанинг рақами ҳақиқатан ҳам 235 бўлганлигини айтиб қўйиш учун кирдим.\n– Қанақа автомашина? – ажабланди шоир.\n– “О, оққушжон бўйни, қонталаш сийна! Икки бесабр новда, ажал ноғорасин саварди дардли!” – тўхтамай хитоб қилди Мейзлик. – Сингапур ҳам тўғри ёзилган. Машина жигарранг тусда экан.\n– Ҳа-ҳа! – эслади шоир. – Мана, кўрдингизми, ички воқелик нима дегани. Хоҳласангиз, икки-учта шеъримдан ўқиб бераман. Энди сиз уларни тушуна оласиз.\n– Бошқа сафар! – шошилиб жавоб қилди полиция изқувари. – Яна шундай ҳодиса юз берганда, хўпми?\n– Ҳеч қачон судга ишим тушмаган, – гап бошлади Костелецкай, – аммо сизга айтсам, ҳаммасидан ҳам менга улардаги синчковлик, арзимаган иш кўрилаётган бўлса-да, амал қиладиган ҳар хил расмиятчиликлар ва тартиблар ёқади. Бу одил судловга ишонч уйғотади. Фемиданинг қўлида тарози бор экан, у доришуносларникидай аниқ кўрсатадиган бўлиши лозим. Агар қилич урса, унга тиғдай ўткирлик ато этсин…\nШу муносабат билан кўчамизда юз берган бир воқеа эсимга тушди.\nМашкова деган аёл дўкондан бўлка нон сотиб олди ва энди бир бурдасини ея бошлаган эди, енгилгина санчиқни ҳис этди. Бармоғини оғзига тиққан эди, у ердан… игна чиқди. Қоровул аёл ҳайратдан донг қотди, кейин эса “вой-дод” деб юборди: “Худойим-эй, ахир бу игнани ютиб юборишим мумкин эди-я, у эса ошқозонимни тешиб қўярди! Ҳаётим қил устида турган экан-а, мен буни шундай қолдирмайман! Қайси аблаҳ игна тиқиб қўйганини текширтириб билишим керак!”\nШундай қилиб, у тишланган бўлканинг ичидан чиққан топилмасини полицияга олиб борди.\nПолициячилар дўкон эгасини сўроқ қилишди, унга бўлка етказиб берадиган новвой ҳам терговда бўлди, аммо табиийки, иккови ҳам игна меники, деб тан олишмади. Иш суд-тергов органларига оширилди, чунки сизга маълум бўлсинким, бу “енгил тан жароҳати етказиш” моддасига мос ткеларди. Суд терговчиси, у виждонан иш юритадиган ва бир нарсанинг тагига етмай қўймайдиган хизматчи эди, дўкончи ва новвойни яна бир бор сўроқ қилди. Улар қасам ичиб, ўзларида бўлкага игна тушиб қолиши мумкин эмаслигини айтдилар. Терговчи дўконга жўнади ва у ерда сотувда игна йўқлигини аниқлади. Сўнгра нонни қандай ёпишларини кўриш учун у новвойхонага борди ва хамир қандай тайёрланишини ҳамда пиширилишини, печь қандай қиздирилишини, бўлкага шакл берилишини, қолипга солиб, то пишгунига қадар томоша қилиб, туни билан ўтириб чиқди. Шундай услуб билан у мазкур жараёнда игналар қўлланилмаслигини аниқлади…\nНон пишириш қандай ажойиб иш эканлигини биласизми? Мен-ку болалигимда кўп кўрганман – чунки марҳум бобомнинг новвойхонаси бўларди. Нон пиширишда икки-учта қарийб илоҳий синоат мавжуд. Биринчиси, хамирни оширгани қўйганда. Уни тоғорага соладилар, у ерда, қопқоқ остида яширин ўзгариш амалга ошади, ун ва сувдан кўпчиган хамир пайдо бўлади. Кейин хамирни куракча билан аралаштирадилар – бу жараён маросим рақсларига ўхшайди – кейин хамирни канопдан тўқилган мато билан ёпадилар ва кўпчигунча ўраб қўядилар. Хамир улуғворлик билан кўтарилади, шишади, матони кўтариб, ичига қарагани юрагинг бетламайди – бу иккинчи сирли ўзгариш… Бу ҳаммаси, мен сизга айтсам, худди ҳомиладорлик сингари гўзал ва ажабланарли, менга ҳамиша хамирда аёлларга хос нимадир бордай туюлаверади. Учинчи синоат эса оч тусдаги ва юмшоқ хамир нонга айланадиган пишиш жараёнидир. Сиз печдан тўқ қизил, олтинранг нонни оласиз, унинг гўдакникидай ширин иси димоғингизга урилади. Бу шундай ажойибки, новвойхонадаги ана шундай ўзгаришлар пайтида, фикримча, ибодатхонадагидай, диний байрамдагидай, қўнғироқлар жаранглаши керак.\nХа, нима ҳақда гапираётгандим? Дарвоқе, терговчи боши берк кўчага кириб қолди; ишни ёпишга йўл қўйиб бўлмайди. У игнани олди-да, кимё институтига жўнатди. У ерда аниқлашсин-чи, игна бўлкага пишгандан олдин тушганми ёки кейин? (У илмий экспертизага муккасидан кетганди).\nИнститутда ўша пайтда профессор Угер исмли соқолли олим бор эди. Игнани олгач, у сўкиниб қўйди – суддагилар унга ҳар нарсани жўнатавераркан-да; яқинда шундай айниган ички аъзоларни жўнатишибдики, ҳидига мурда ёрадиган жарроҳ ҳам дош беролмади. Институт бу игнани нима кила олади? Аммо профессор мушоҳада қилиб, унга биласизми, илмий нуқтаи назардан қизиқиб қолди. Амалда эса, балки, деди у ўзига, хамирга солиб қўйса ёки бўлка билан пиширса, игнада қандайдир ўзгаришлар ҳосил бўлади, пиширганда ҳар хил физикавий-кимёвий жараёнлар юз беради, буларнинг бари игна юзасига таъсир қилиши – шаклини ўзгартириши ёки оксидланиши мумкин. Микроскоп билан тадқиқ этганда буни аниқлаш мумкин. Шундай қилиб, профессор ишга киришди.\nЭнг аввало, у бир неча юзта игна – янгиларидан тортиб, то озми-кўпми занглаганларича сотиб олди ва институтда бўлка пишира бошлади. Биринчи тажрибада у игналарни ачитиш жараёни уларга қандай таъсир этишини билиш учун хамиртурушга солиб қўйди. Иккинчисида янги қорилган, учинчисида кўпчий бошлаган, тўртинчисида эса кўпчиган хамирга тиқиб қўйди. Кейин у игналарни бўлкани печга қўйиш пайтида жойлаб қўйди. Сўнгра – пишириш пайтида ҳам. Кейин янги пишган бўлкаларга ва ниҳоят, совиганларига ҳам. Шундан сўнг айнан мазкур тажрибаларнинг назорат туркумлари янгитдан ўтказилди. Умуман, икки ҳафта мобайнида институтда фақат игнали бўлка пишириш билан шуғулландилар. Профессор, доцент, тўрт аспирант ва бир ходим ҳар куни хамир қорар ва бўлкачалар пиширар, кейин эса игналарни микроскоп остида текширишарди. Бунга яна бир ҳафта вақт кетди, ниҳоят, пировардида машъум игна пишган бўлкага тиқиб қўйилгани аниқланди, чунки у тайёр бўлкаларга тиқилган тажриба игналарининг хоссаларига тўла мувофиқ тушди.\nЭкспертизанинг ана шу хулосаси асосида терговчи игна бўлкага дўконда ёки новвойхонадан дўконгача бўлган йўлда тушган, деган хулосага келди. Ана шунда новвой ё тавба, айнан ўша куни бўлка ташийдиган шогирдини ишдан ҳайдаб юборганини эслади!\nБолани чақириб келишди ва у хўжайинига қасдма-қасд бўлкага игна тиқиб қўйганини тан олди. Бола вояга етмаганлиги сабаб танбеҳ билан қутулди, новвойга эса эллик крон жарима солинди, чунки у ўз ходимлари учун жавоб бериши даркор. Мана сизга, одил судлов қандай пухта ва синчковлик билан ишлашига мисол.\nБироқ бу ишнинг яна бир томони бор. Билмайман, биз эркакларга бундай – иззат-нафс ва қайсарлик қаердан келади. Институтда кимёгарлар бўлкалар билан тажрибаларни бошлаганларида, улар нонни ҳақиқий новвойлардай пиширишлари кераклиги тўғрисидаги фикрни мияга қуйиб олгандилар. Дастлаб бўлкалар унча яхши чиқмади, хамири яхши пишмаган, ортиқча иштаҳа ҳам кўзғатмас эди. Лекин борган сари иш яхшиланиб бораверди. Ниҳоят, бу олимлар бўлкаларга кўкнор уруғи, туз ва зира сепадиган бўлишди, зувалани ҳам шундай ишлашардики, қараб ҳавасингиз келарди. Улар фахр билан институтларидаги каби бундай пиширилган ва иштаҳани очадиган бўрсилдоқ нонларни бутун Прагада топиб бўлмайди, деб гапирардилар.\n– Сиз буни қайсарлик деб атайсизми, жаноб Костелецкий, – эътироз билдирди Лелек. – Менимча эса бу ерда спортга хос хусусият – ишни намунали бажаришга интилиш кўзга ташланади. Ҳақиқий эркак киши қиймати сариқ чақалик натижа кетидан қувмайди. Унга ўйиннинг ўзи, биласизми, мақсадга эришиш йўлидаги қизиқиш муҳим… Сиз буни арзимайдиган нарса, бу ишга дахли йўқ десангиз-да, битта мисол келтираман.\nМен ҳисобхонада ишлаганимда ва баъзан ярим йиллик ҳисобот тузганимда, айрим ҳолларда рақамлар бир-бирига тўғри келмай қоларди. Бир куни нақд пулдан уч геллер камомад чиқди. Албатта, мен ўша уч геллерни хазинага топшириб қўйишим мумкин эди, аммо бу нотўғри йўл бўларди. Ҳисобчилик нуқтаи назаридан бу спортчиларга хос ҳолат эмасди. Қайси ҳисобда хато қилинганлигини топиш зарур, ҳисоблар эса бизда ўн тўрт мингта эди.\nВа мен сизга айтсам, баланс тузишни бошлаганимда, ҳар доим қандайдир хатони топишни хоҳлардим. Ўшанда баъзан туни билан хизматда қолиб кетардим. Олдимга ҳисобчилик китобларидан бир уюмини қўярдим-да, ишга киришардим. Шунда устунларга сафланган рақамлар кўзимга жуда ажойиб, безаклардай гўзал кўринарди. Айрим ҳолларда устунлардан тик чўққига чиққандай юқорига кўтарилаётган, бошқа пайт улар орқали зинапоядан чуқур ерости кони тубига тушаётгандай бўлардим.\nБаъзан ўша уч геллер ҳуркак ва ноёб ҳайвон бўлиб туюлар, ўзимни эса уни – ушлаш учун рақамлардан иборат чакалакзор орқали ўтиб бораётган овчидай ҳис этардим. Ёки изқуварман-у, муюлиш ортида туриб жиноятчини пойлаётгандай бўлардим. Ёнимдан минглаб одамлар ўтар, аммо мен муттаҳамни – ўша ёвузни – ҳисобот хатосини ёқасидан олиш учун ўз дақиқамни кутардим! Яна баъзида шундай туюларди: гўёки балиқчиман-у, қирғоқда қармоқ билан ўтирибман: ана-ана, пўкак қимирлади… э-ҳа, қўлга тушдингми, занғар. Аммо ҳаммадан кўп мен ўзимни тоғлар, водийлар бўйлаб, қалин маймунжон бутазорлари аро дайдиб юрган овчидай тасаввур этардим. Шундай лаҳзаларда ҳаракат ва кучнинг бу ҳиссидан ўзимни шу қадар енгил ҳис этардимки, гўё чиндан ҳам ажойиб саргузаштларни бошдан кечираётган бўлардим, ўз атрофимда ҳаяжонли эркинлик туярдим. Бутун-бутун тунлар бўйи уч геллер ортидан овга чиқардим, топганимда эса унинг арзимаган сариқ чақалиги ҳақида ўйламасдим ҳам. У ўлжа эди ва мен тантанавор ҳамда бахтиёр ҳолда ухлагани кетардим, этикларни ечишга улгурмаёк тўшакка думалардим. Бор-йўғи шу.


Юз доғини ўзингиз кетказманг. — Dilkashradio.com\nЮз доғини ўзингиз кетказманг.\nАссалому алайкум. Кўпинча биз аёллар кўзгуга қараб ўзимизнинг қиёфамиздан кўнглимиз тўлмайди. Баъзиларимизнинг юзимизда сепкиллар бўлса, баъзиларимизда ҳомиладорликдан сўнг қолган пигмент доғлар бор. Булар бизнинг таъбимизни хира қилади. Шу сабаб, билиб-билмай бошқаларнинг маслаҳатларига таяниб, юзимизга доғ ва сепкилларни кетказиш учун турли нарсаларни чаплаймиз. Кўпинча юзларига ва қўлларига ҳам сепкил тошиб кетган қизларнинг шикоятини эшитамиз. Сепкил кўпроқ оқ-сариқдан келган қизларга тошади. Сепкил айниқса баҳор ва ёзда билиниб қолади. Қишда сепкилнинг ранги ўчади, баъзида у йўқолиб кетади.\nКўпчилик қизлар сепкил хуснни бузади, одамни хунук қилиб қўяди, деб ўйлайдилар ва ўзларича уни кетказмоқчи бўладилар. Шундай қилиш керакми? Бироқ баъзи қизларга сепкил ярашади ҳам. Бундан ташқари, сепкилни кетказаман деб, оқартирадиган ёғ упаларни билар-билмас суртавериш оқибатида у янада билинадиган бўлиб қолади. Шунинг учун ўзбилармонлик қилманг. Сепкилдан қутилмоқчи бўлсангиз, аввал косметологдан маслаҳат олинг. Агар юзда жуда билинадиган доғлар пайдо бўлса, албатта врачга бориш зарур. Бу доғлар гормонал бузилишлар натижасида, ҳомиладорлик, жигар, меъда касалликлари, пардоз воситаларини назоратсиз қўлланилиши туфайли пайдо бўлиши мумкин. Агар юзингиздаги доғлар, жигар ва ўт-қопи касаллигидан, ёки бўлмаса ошқозон-ичак касалликлари оқибатидан бўлса, энг аввало бу касаллигингизни бартараф этиб, сўнг косметологга мурожаат қилинг.\nКасалликни даволаганингиздан кейин ҳам, бу хасталик такрорланмаслиги учун ва энг аввало доғсиз чиройли юзга эга бўлиш учун врачнинг кўрсатмаларига амал қилинг. Юзингизнинг чиройли ва доғсиз бўлиши сиз танаввул қилаётган маҳсулотларга ҳам боғлиқ. Шунинг учун организмингиз учун фойдали бўлган мева, сабзавот ва кўкатлардан кўпроқ истеъмол қилишни ўзингизга одат қилиб олинг. Агар доғларингизнинг сабаби бошқа нарсада бўлса буни косметолог – врач аниқлаб беради. Доғ буғдой ранг аёлларда кўпроқ кўзга ташланиб туради, у баҳор ва ёзда жуда билиниб қолади. Ҳомиладор аёллар юзига тушган доғ улар эсон-омон қутилиб олганларидан кейин бир неча ой ўтгач йўқолиб кетади. Бошқа аёллар юзидаги доғ сабаби аниқланиб, даволангач, кетиб қолади. Бироқ доғ узоқ вақтгача кетмайдиган ҳоллари ҳам учрайди.\nУйда тайёрланган настойкалардан: бодринг, қизил смородина, лимон сувлари ҳар қандай терини оқартиришга ярайди. Улар бундан ташқари терини майин қилади. Тери ёғли бўлса, юздаги ниқоб иссиқ сув билан ювиб ташланади, агар тери жуда қуруқ бўлса, суюқ ёғ упа билан артилади. Агар тери ёғли бўлса, уч-тўрт кун туриб қолган кефир зардобини юздаги доғга суртиш мумкин. Доғ қорайиб кетмаслиги учун терини қуёш нури таъсиридан эҳтиёт қилиш зарур. Ëзда қуёш нуридан ҳимоя қиладиган ёғ упалар, ранги тўқ упалардан фойдаланинг.\nАммо упалардан фойдаланишда ҳам юз терингизнинг ҳолатига қараш керак. Тез-тез ва узоқ вақт юз терисига мос бўлмаган упа суркаш ҳам юзни қуритиб ажин туширади. Агар юз терингиз қуруқ бўлиб, ажин тушишга мойил бўлса, ёки эндигина ажин туша бошлаганини сезсангиз, дарҳол косметологга мурожаат қилишни унутманг.\nИстаганим фақат Худованд\nУнинг учун ёқимли сухбатдош бўлишга харакат қилинг


Эртага баъзи ҳудудларда ёмғир ёғади | Qalampir.uz\nЭртага баъзи ҳудудларда ёмғир ёғади\nБу қизиқ\t09 Июнь 13:05 9259\nГидрометеорология хизмати маркази эртага, 10 июнь куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 21-23 даража, кундузи 37-39 даража бўлади.\nҚорақалпоғистонда ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 17-22 м/с гача кучайиши, айрим жойларда чанг-тўзонлар бўлиши мумкин. Ҳарорат кечаси 17-22 даража, кундузи 28-33 даража бўлади.\nХоразм вилоятида ҳаво ўзгариб туради, бкуннинг иккинчи ярмида баъзи жойларда қисқа муддатли ёмғир ёғади, момақалдироқ бўлиши мумкин. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 17-22 м/с гача кучайиши, айрим жойларда чанг-тўзонлар бўлиши мумкин. Ҳарорат кечаси 17-22 даража, кундузи 30-35 даража бўлади.\nБухоро, Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 17-22 м/с гача кучайиши, айрим жойларда чанг-тўзонлар бўлиши мумкин. Ҳарорат кечаси 20-25 даража, кундузи 37-42 даража бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 17-22 м/с гача кучайиши, айрим жойларда чанг-тўзонлар бўлиши мумкин. Ҳарорат кечаси 19-24 даража, кундузи 34-39 даража бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 17-22 м/с гача кучайиши, айрим жойларда чанг-тўзонлар бўлиши мумкин. Ҳарорат кечаси 20-25 даража, кундузи 37-42 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража, кундузи 33-38 даража бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, айрим туманларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража, кундузи 24-29 даража бўлади.\n04 Июль 13:26 81548\n04 Июль 16:52 55072\n05 Июль 18:02 52477\n05 Июль 20:00 50204\n04 Июль 22:12 46385


ПАРКИНСОН КАСАЛЛИГИ ЁШ ТАНЛАМАЙДИ - 15 Сентября 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nhuhspils, Staibror, hitaarraph, Flinasmooni, Ladewireete, GermanAbept, ceapWaisse\nГлавная » 2017 » Сентябрь » 15 » ПАРКИНСОН КАСАЛЛИГИ ЁШ ТАНЛАМАЙДИ\n-Турмуш ўртоғим 63 ёшда. Унга шифокорлар паркинсонизм ташхисини қўйишди. Аввал ҳам қўл-оёқлари титраб, хуруж қилиб турарди. Ҳозир эса бутун бадани қалтираб қолади, боши айланади, шовқин-суронга асаби дош бермайди, тезда мадорсизланади. Сизлардан илтимос, бу хасталик ҳақида тушунтириш берсангиз, уни даволаш мумкинми? Беморнинг таомномаси қандай бўлгани маъқул?\nТастибай ЖАРИМБЕТОВ, Қорақалпоғистон Республикаси, Караузяк тумани\nМутахассис: олий тоифали шифокор, невропатолог, тиббиёт фанлари номзоди Наргиза МИРЗААҲМЕДОВА\nИнсон миясида тана ҳаракатланишини рағбатлантирувчи, дофамин моддасини ишлаб чиқарувчи асаб ҳужайралари (нейронлар)нинг ҳалок бўлиши оқибатида Паркинсон хасталиги юзага келади. Бу касаллик ҳақида илк бор 1817 йилда Джеймс Паркинсон ўзининг «Титроқли фалаж ҳақидаги эссе»сида ёзиб ўтган.\nСтатистик маълумотларга кўра, паркинсонизм билан 60 ёшдан ошган ҳар юз кишидан биттаси хасталанади. Бироқ касаллик ёшларда учрамайди, деган фикр нотўғри, тушкунлик ҳамда қўрқув паркинсонизм синдромини келтириб чиқариши ҳеч гап эмас. Беморлар орасида аёлларга қараганда эркаклар кўпроқ эканлигини ҳам алоҳида таъкидлаш лозим.\nПаркинсон касаллиги билан оғриган машҳур инсонлар сафида боксёр Муҳаммад Али, актёр Майкл Фокс ва бир қанча сиёсатчилар бор. Ҳозирги кунда бутун дунёда тахминан 4 млн.га яқин кишига паркинсонизм ташхиси қўйилган. Инсоннинг ўртача умр кўриш ёши узайиб боргани сари хасталикка чалиниши мумкин бўлганлар сони ҳам ортиб боради, деган тахминлар мавжуд. Касалликнинг ўзи ўлимга сабаб бўлмаса-да, беморнинг саломатлигидаги ҳар қандай салбий ўзгариш ўз таъсирини кўрсатишини инобатга олиш зарур.\nСабаби – заҳарланиш!?\nОдатда касалликнинг ривожланишига бош мия пўстлоғи ости марказининг зарарланиши (ҳужайраларнинг номаълум сабабларга кўра аста-секин нобуд бўлиши натижасида), мия ялиғланиши (энцофалит), мия томирлари атеросклерози, ис гази ёки марганец моддаси билан заҳарланиш, резерпин ёки бошқа кимёвий воситаларни истеъмол қилиш сабаб бўлади. Бу хасталикка нисбатан мойиллик наслдан наслга ўтиши ҳам мумкин.\nПаркинсонизм касаллиги кечиши жиҳатидан икки турга бўлинади: мунтазам титроқнинг намоён бўлиши ва умуман ҳаркатсизлик. Хасталикда мушаклар таранглашади. Юз ҳаракатсиз бўлиб, қотиб қолади. Бунда бемор майда қадам ташлаб юради, гапириш ва овқатланишда муаммолар юзага келади. Унинг ҳаракатлари чекланади, ҳатто кийиниш, кийим тугмаларини қадашга қийналади. Титраш паркинсонизмнинг асосий белгиси бўлиб, у кўпроқ қўл кафтидан бошланади (бемор гўё бармоқлари билан шарчалар ясаётгандек ёки тангаларни қимирлатаётгандек ҳаракат қилади). Бунда касалланган кишининг боши ва қўлига қўшилиб, оёқлари ҳам титрайди. Бемор қимирламай турганида ёки жуда ҳаяжонланганида, одатда, титроқ кучайиб, ҳаракатланганида эса камаяди ва ухлаган пайти тинчланади.\nҲар қайси касаллик каби паркинсонизмда эрта ташхис қўйиш муҳим аҳамиятга эга. Шу сабабли 40 ёшдан ошган инсоннинг ҳаракатланишида сабабсиз қийинчилик, қўл-оёқнинг титраши юзага келса, невропатолог шифокор кўригидан ўтиш тавсия этилади. Биринчи навбатда титроқнинг сабабини аниқлаш ва мушак хасталикларини инкор этиш учун МРТ текшируви буюрилади. Мия фаолиятидаги ўзгаришларни ўрганиш учун эса электроэнцефалография ўтказилади. Ташхис қўйишда асосий эътибор беморда юз бераётган ташқи белгиларга қаратилади.\nТиббиётда Паркинсон касаллигини элликка яқин дори-дармонлар билан даволаш мумкин. Бу дориларнинг таркибида организмда дофамин ишлаб чиқарилишини рағбатлантирадиган ва мушаклар тонусини ошириб, ҳаракатланишни осонлаштирадиган кимёвий моддалар мавжуд. Айнан қайси доридан фойдаланишни эса шифокор ҳал этади. Аммо бу беморнинг тўлиқ соғайиб кетишига кўмак бермайди. Унга қўшимча равишда машқлар буюрилади. Сўнгги вақтларда Паркинсон касаллиги билан оғриган беморларга дофамин ишлаб чиқарувчи ҳужайраларни жарроҳлик йўли билан ўтказиш амалиёти ҳам бажарилаяпти.\nТаомнома: Семиришни олдини оламиз!\nБеморда қабзиятнинг юзага келиш эҳтимоли юқори бўлгани боис имкон қадар клетчаткага бой мева ва сабзавотларни истеъмол қилиш лозим. Бироқ маҳсулотларнинг пўстини артмай ҳамда данакларини тозаламай бера кўрманг. Егуликни чайнаш ва ютишда муаммолар кузатилмаслиги учун эса қайнатилган ва димланган таомлар тавсия этилади. Хаста кишининг кундалик таомномасидан жигар, тухум, сариёғ, сметана, музқаймоқ, йогурт, қатиқ, бўтқалар (гуруч ва сули ёрмалиси), бошоқли маҳсулотлар, балиқ, жўхори, лавлаги, сабзи, олма, олхўри, туршак, қулупнай, саримсоқпиёз ҳамда кўкатлар каби маҳсулотлар ўрин олиши даркор. Шунингдек, кунига 6 стакандан кам бўлмаган миқдорда суюқлик ҳам буюрилади.\nВазн ортишига сабаб бўладиган барча маҳсулотлардан тийилган маъқул. Ширин ва тузли егуликларни назорат қилишга тўғри келади. Мунтазам дори қабул қилингани боис спиртли ичимликлар ҳам таъқиқланади.\nШифокор тавсия этади...\nПаркинсонизмга учраган беморларга тинч шароитда қўл, оёқ, ундан ташқари танани машқ қилдириш учун енгил гимнастика билан шуғулланиш, суратли бошқотирмаларни йиғиш, болалар кубикларини териш фойдалидир. Имкон қадар жисмоний ҳаракатга келтирувчи майда ишлар билан шуғуллантириш беморга ижобий таъсир кўрсатади, лекин ақлий меҳнат қилиш мушакларнинг титраши ва қотиб қолиши кучайишига сабаб бўлади. Мутлақо ишламаслик беморнинг аҳволини сезиларли даражада оғирлаштириши мумкин. Олтин ўрталикни топишда енгил бажариладиган меҳнат турига диққат қилинг. Кундалик янгиликлардан хабардор бўлиш, китоб ўқиш, маданий ҳордиқ олиш беморлар учун жуда мухимдир.\nКатегория: Foydali maslahatlar / Полезны советы | Просмотров: 83 | Добавил: Sherlaruz.CoM | Рейтинг: 0.0/0\n>>> Asqar Hikmatov: “Rejissyorlar mendan foydalana olmayapti”


Фарғона тонг отгунча – Ўзбекистон\nРэшфорд – Руни ҳақида: Сиз билан бирга ўйнаш мен учун ҳақиқатан ҳам орзуга айланди (фото)\nПочеттинонинг “ПСЖ” келиб биринчи қилган иши Кубок ютиш бўлди, иккинчиси эса коронавирус юқтириб олиш\nМесси ёки Роналду? Шомуродов жавоб берди\nДракслер мавсумни “ПСЖ”да якунлайди\nАПЛ клуби Франциядан ўйинчи харид қилади\nМурзагулов: Унинг трансфери, Месси ва Роналдуникидек қийматда бўлар эди.\n“Барселона” январда “Манчестер Сити” ҳимоячиси билан шартнома имзолашга ҳаракат қилади\nРэшфорд: Менинг энг катта пушаймонлигим…\nИталия Кубоги. “Аталанта” – “Кальяри”. Асосий таркиблар маълум\nГлавная / Спорт / Фарғона тонг отгунча\nФарғона тонг отгунча\n01.12.2020\tСпорт Comments Off on Фарғона тонг отгунча 6 Показы\nЎзбекистон Про-лигаси телетрансляциялари ўтган давр ичида бизга қизиқ воқеаларни тақдим этди. ПФЛ ва Футбол ТВ ҳамкорлигининг меваси бўлган бу жараён Ўзбекистон футболининг ўрганишга энг муҳтож ҳудуди бўлган Про-лигани юзага олиб чиқди. Биз охиригача кураш олиб борадиган, сунъий ҳисоблардан ҳоли бўлган футболни яқиндан кўрдик, танидик. Саккиз жамоа иштирикидаги ўйинлар интрига эътибори билан ўзидан юқоридаги лигадан ўта олди, наздимда. Бу фикрни тўғридан-тўғри йўлланма масаласи сўнгги учрашувда ҳал бўлиши ҳам исботлайди.\n“Турон” — Яйпаннинг мазкур клуби Республикани ажаблантирди. Бу ўринда ўзгача иштиёқ, ишнинг ўз эгаларига топширилиши, ўз ўрнига қўйилиши натижа берди, дея оламиз. Агар бошланган иш шу маромда давом этса “Турон” ўзидан кейин пайдо бўлиши кутилаётган қилинаётган хусусий клубларга умид бўла олади.\n“Нефтчи” — Ўзбекистоннинг энг совриндор икки клубидан бири. Улкан тарихи доим таъқиб қилиб келадиган жамоа. Аввал бошидан фаворит эди. Аммо, лигадаги рақобат барчасини эрта ҳал этиш учун тўсиқ бўлди. Энди улар ўз майдонларида “Турон”га мағлуб бўлмасликлари лозим.\nФутбол ТВ эса яна хизматда бўлади. КТС ходимлари, шарҳловчилар Хайрулла Ҳамидов ва Даврон Файзиев Фарғонадан ўйинда ишлашади.\nБу ўйин коронавирус пандемияси даврида ўтган ўзбек футбол мавсумининг чиройли хотимаси бўлади, насиб қилса. Демак, бирга кузатамиз.\n“Нефтчи” – “Турон”\nФутбол ТВ, соат 14:00!\nФарғонада тонг отсин, ҳаммасини кўрамиз….\nПред. Луис Суарес коронавирусдан ҳали соғаймади\nСледующая “Ньюкасл” “Челси” ҳимоячисини ижарага олишни режалаштирмоқда\nҲамюртимиз Усмон Тошев мураббийлик қилаётган Тожикистон терма жамоаси ЖЧ-2022 ва ОЧ-2023 саралаш баҳсларига жиддий тарзда тайёргарлик кўриш ниятида жорий йилнинг 27 январь – 7 январь кунлари Тожикистон пойтахти Душанбе ҳамда БААнинг Дубай шаҳрида ўқув-машғулот йиғинини ўтказади\nМодрич 5000 еврога чумоли сотиб олди (фото)\nРоналду: “Бўш стадионларда футбол ўйнаш менга ёқмайди”\nАкушерлик ва гинекология тиббиёт марказида 15,3 млрд сўмлик маблағлар талон-тарож қилингани аниқланди\n“Челси” бош мураббий излаш ишларини бошлаб юборди


САРВИНОЗ-ХАЛҚАРО ГРОССМЕЙСТЕР – Сирдарё вилояти касаба уюшмалари ташкилотлари бирлашмаси Кенгаши\n07/03/2017 10/03/2017 sirdaryo\nМамлакатимизда спортни, жумладан, болалар спортини ривожлантириш борасида амалга оширилаётган кенг кўламли ишлар ҳар жиҳатдан соғлом, интеллектуал салоҳиятли авлодни тарбиялашга хизмат қилмоқда. Бугун дунёнинг турли давлатларида ўтаётган нуфузли мусобақаларда муваффақият қозонаётган спортчиларимизнинг улкан ғалабалари билан ҳар қанча фахрлансак арзийди.\nСирдарёлик шахматчимиз Сарвиноз Қурбонбоева ҳам ана шундай азму шижоатли спортчи ёшлардан.\nСарвиноз болалигидан спортга меҳр қўйди, шахмат сирларини қунт билан ўрганди. Мактабда ўқиб юрган йилларида шахмат бўйича билим ва маҳоратини оширди. Бир неча бор мамлакат чемпионатида ғолибликни қўлга киритди.\nЁш шахматчи 2008 йили Эронда ва 2009 йили Ҳиндистонда ўтган Осиё чемпионатларида кумуш ва бронза медалларга сазовор бўлди. 2010 йилда С.Қурбонбоева спортда ва ўқишда эришган катта муваффақиятлари учун Зулфия номидаги Давлат мукофоти ҳамда “Ўзбекистон белгиси” кўкрак нишони билан тақдирланган.\n2011 йили Малайзияда ўтказилган халқаро турнирда биринчи ўринни эгаллади. 2012 йили Тошкентда 20 ёшгача қизлар ўртасидаги Осиё чемпионатида кумуш медаль, 2013 йили Бирлашган Араб Амирликларининг Шаржа шаҳрида 20 ёшгача бўлган шахматчилар ўртасидаги Осиё чемпионати доирасида ўтказилган блиц-турнирда бронза медални қўлга киритди. Кўплаб йирик халқаро турнирларда совринли ўринларни эгаллади. 2014 йили халқаро спорт устаси меъёрини бажарди. 2016 йили Ўзбекистон хотин-қизлар терма жамоаси сафида Бирлашган Араб Амирликларининг Абу-Даби шаҳрида ўтказилган “Осиё миллатлар кубоги – 2016” халқаро турнирида муваффақиятли қатнашиб, кумуш медалга сазовор бўлди.\nС.Қурбонбоева учун 2017 йил ҳам омадли бўлмоқда. Халқаро шахмат федерацияси ўзбек қизига “халқаро гроссмейстер” унвонини берди.\n– Бу унвон мамлакатимизда ёшларни баркамол этиб тарбиялаш, истеъдод ва қобилият эгаларини ҳар томонлама қўллаб-қувватлашга қаратилаётган доимий эътибор ва ғамхўрликнинг халқаро спорт ҳамжамияти томонидан кенг эътирофи, деб биламан, – дейди Сарвиноз Қурбонбоева. – Биз, ўзбек ёшлари ҳар қандай соҳада энг юқори чўққиларни забт этишга қодирмиз. Бунинг учун имконият ва шароит бисёр. Халқаро гроссмейстер унвони мени келгусида нуфузли мусобақаларда янада юқори натижаларга эришишга илҳомлантиради.\n← БАЙРАМ АРАФАСИДА САЁҲАТ\nХАЛҚАРО ХОТИН-ҚИЗЛАР КУНИГА БАҒИШЛАНДИ →\n17/10/2017 sirdaryo ҲОРМАНГ, ПАХТАКОРЛАР!da fikr bildirishni o'chirish\n12/11/2020 sirdaryo КАСАБА УЮШМАЛАРИ – ИСЛОҲОТЛАР ТУФАЙЛИ ЯНАДА ЯҚИНda fikr bildirishni o'chirish


Песков Обаманинг Путин билан Сурия ҳақида олиб борилган суҳбати ҳақида гапларни тасдиқламади\n16:38 / 15.07.2015\nКремль вакили АҚШ президенти Барак Обаманинг россиялик ҳамкасби Владимир Путин номидан Сурия раҳбари Башар Асад ҳақида айтган гапларини тасдиқламади. Бу ҳақда ТАСС агентлиги хабар бермоқда.\nИлгарироқ АҚШ президенти Путиннинг Сурия масаласидаги қўнғироғидан руҳланганини айтиб, Россия Башар Асад режимининг куч йўқотаётганини, Сурия ҳудуди бўлиниб кетаётганини ва ҳокимият ағдарилиши хавфи борлигини ниҳоят тушуниб етганини айтди.\n“Путин менга бир неча ҳафта муқаддам қўнғироқ қилгани ва Сурия масаласида суҳбат қилганидан жуда руҳландим”, – деди у The New York Times газетасига берган интервьюсида.\n“Телефон суҳбати ҳақидаги хабарномада ўзимиз зарур деб ҳисоблаган барча ахборотни келтирганмиз”, – деди Россия президентининг матбуот котиби Сергей Песков.\nИкки давлат президентлари 26 июнь куни телефон орқали мулоқот қилган эди. Ўшанда Песков суҳбат давомида асосий урғу террорчиликка қарши курашга берилганини таъкидлаган эди. Кейинчалик у суҳбат чоғида Путин Россия Суриядаги ихтилофнинг бартараф этилиши Асаднинг ҳам иштирок этиши айтилганини қўшмича қилди.


Kun.uz: Хиросимада атом бомбардимони қурбонлари хотирасига маросим бўлиб ўтмоқда - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n11:42 - Kun.uz: Хиросимада атом бомбардимони қурбонлари хотирасига маросим бўлиб ўтмоқда\n6 августда Япониянинг Хиросима шаҳрида 75 йил аввал содир этилган атом бомбардимони қурбонлари хотирасига маросим бўлиб ўтмоқда.\nЖорий йилда коронавирус пандемияси сабабли хотира маросимини чекланган сондаги иштирокчилар билан ўтказишга қарор қилинган. Унда 800 кишига иштирок этишга рухсат берилган. Одатда ушбу хотира маросимларида 10 марта кўпроқ одам иштирок этиб келган.\nМаҳаллий вақт билан соат 8:15да бутун мамлакат бўйлаб бомбардимон қурбонлари хотирасига бир дақиқалик сукут сақлаш эълон қилинган. Айнан шу соатда 75 йил аввал шаҳарга АҚШ ҳарбийлари томонидан атом бомба ташланган. Сўнгра Хиросимадаги Тинчлик боғида шаҳар мэри Кадзуми Мацуи ва мамлакат бош вазири Синдзо Абэ нутқ сўзлаган.\nАбэ ўз нутқида дунёни ядро қуролидан воз кечишга чақирган.\nФожиали сана муносабати билан Хиросима маъмуриятига Рим папаси Франциск ва АҚШнинг собиқ президенти Барак Обама ўз номаларини йўллаган. Айнан Обама 2016 йилда Хиросимага ташриф буюрган биринчи амалдаги АҚШ президенти бўлган.\n1945 йил августида АҚШ ҳарбий учувчилари Япониянинг Хиросима ва Нагасаки шаҳарларига атом бомбалари ташлаган. Дастлаб, 6 августда Хиросимага B-29 бомбардимончи самолётидан 4 тонналик уран бомбаси ташланган. Бомбанинг портлаш кучи 18 килотонна тротилни ташкил қилган. 3 кун ўтгач, 9 августда Нагасакига яна бир бомба ташланган. Шундан кейин бундай ҳужумлардан карахт ҳолга тушган Япония ҳукумати Иккинчи жаҳон урушидаги иштирокини тўхтатиб, 1945 йил 15 августда капитуляция эълон қилган.\nАтом бомбалари портлаши ва унинг оқибатларидан 350 минг кишилик Хиросимада 140 минг киши, Нагасакида эса 74 минг киши ҳалок бўлган. Қурбонларнинг аксарияти оддий одамлар бўлган.\nМанба - Kun.uz


22 ёшли рассом Лама Абдулраҳмон анъанавий ислом санъатидан фойдаланган ва унда тажриба ўтказган, анъаналарни сақлаб қолган ҳолда ўзига хос услубини яратган.\nАбдулраҳмонга кўра, унинг асосий услуби ислом геометриясидир. "Мен ислом геометриясини жуда яхши кўраман. Бу жуда аниқ, кўплаб нақш ва тузилмаларга эга", - дейди рассом. У ўз асарларининг аксариятини қора ва оқ рангда яратишни афзал кўради.\n"Бунинг боиси-шаклнинг қандай пайдо бўлганлигини, нақшларнинг гўзаллигини уларга ранг қўшмасдан кўрсатишдир", - дейди Лама.\nЛама Абдулраҳмон яқинда Жидда шаҳридаги Athr галереясида ўз асарларини намойиш этди. У пропорцияларни қилиб икки услубни бирлаштирди ва "Сукун" деб номланган каллиграфия ва геометриянинг учрашув жойини яратди.\nСаудия Арабистонида ислом геометрияси билан шуғулланадиган рассомлар кам. Бу мавзу бўйича тадқиқотларнинг аксариятини фақат инглиз тилида топиш мумкин. Абдулраҳмонга кўра, санъаткорлар бу тўсиқ туфайли кўп нарсани бой беришади.\nIslam.ru порталига кўра, муслима аёл бошқа ҳеч кимга ўз номини боғламаган ҳолда ўз санъат галереясини очиш даражасига эришиш учун ҳаракат қилмоқда. "Мен санъатим ва менинг салоҳиятим ўзгача тарзда намоён бўлишини истайман," - деди у.\n136 марта ўқилди\nДругие материалы в этой категории: « XXI асрнинг энг гўзал масжидлари маълум бўлди\tАфғонистонда ўзбек тили расмий мақом олганининг 18 йиллигига бағишлаб тадбир ўтказилди »


Ўзбекистон Республикаси олий таълим муассасаларида резервдаги ва захирадаги офицерларни тайёрлаш дастурлари бўйича ўқитиш учун талабаларни саралаш танловини ўтказиш тартиби тўғрисидаги низом Адлия вазирлигида давлат рўйхатидан ўтказилди. Бу ҳақда вазирлик ахборот хизмати хабар бермоқда.\nНизомга асосан ҳарбий тайёргарлик бўлинмаларига талабалар танлов асосида иккинчи курс охирида белгиланган квота доирасида танлаб олинади.\nТанловни ўтказиш учун олий таълим муассасасида Мудофаа вазирлиги марказий аппарати ходими раислигида комиссия ташкил этилади.\nТанловда иштирок этиш учун талабалар ариза, паспорт нусхаси, рейтинг дафтарчаси нусхаси ва 3х4 ўлчамдаги фотосурат (6 та) тақдим этиши лозим.\nТанлов тиббий кўрик, шахсий-руҳий ўрганиш, билим даражаси натижалари, умумжисмоний тайёргарликни баҳолаш, чақириққача бошланғич тайёргарлик дастури бўйича билим даражасини баҳолаш каби мезонлардан иборат бўлади. Ҳар мезонни ўтказиш вақти ва жойи талабаларга 20 кун олдин етказилади.\nТанлов натижаларига кўра баённома тузилади ва мазкур баённомага асосан талабалар август ойининг учинчи ўн кунлигида олий таълим муассасаси ректори буйруғи билан ҳарбий тайёргарликни ўтиш учун қабул қилинади.\nТалаба танлов натижасидан норози бўлса, танлов натижалари эълон қилинган вақтдан бошлаб 24 соат ичида аппеляция бериши мумкин бўлиб, аппеляция 24 соат ичида кўриб чиқилиши


Макрон ҳаракати Франция Миллий йиғилишида мутлақ кўпчилик ўрин олди\n08:17 / 19.06.2017 3006\nФото: REUTERS / Christophe Archambault\nФранцияда 577 та сайлов округидан 553 тасида мамлакат парламенти қуйи палатаси – Миллий йиғилишга сайловларга якун ясалди. Округлардан 293 тасида ғалабани Франция президенти Эммануэль Макроннинг "Олға, республика" ҳаракати вакиллари қўлга киритишди ва шу тариқа қуйи палатада мутлақ кўпчилик ўрин олишди. Бунга эса 289 мандат зарур эди.\nЯна 40 та мандат MoDem ("Демократик ҳаракат") партияси номзодларига насиб қилди.\n"Республикачилар" партияси 110 та мандат, Социалистик партия 28 та, "Демократлар ва мустақиллар иттифоқи" 17 та, "Забт этилмаган Франция" 16 та, Франция коммунистик партияси 10 та ва Марин Ле Пеннинг "Миллий фронт"и 8 та мандат олган.


Африканинг энг бой инсони «Арсенал» жамоасини сотиб олмоқчи - Спорт - PressNews.uz\nБош Саҳифа / Спорт / Африканинг энг бой инсони «Арсенал» жамоасини сотиб олмоқчи\nАфриканинг энг бой инсони «Арсенал» жамоасини сотиб олмоқчи\nҚўшилди: 23 сентябр 2016 13:00\nАфриканинг энг бой инсони — Алико Данготе яқин тўрт йил ичида Лондоннинг «Арсенал» футбол жамоасининг хўжайинига айланишни режалаштирмоқда. Бу ҳақда Данготе Bloomberg агентлигига берган интервьюсида маълум қилди, деб хабар беради «ТАСС».\n«Мен шунчаки ‘Арсенал’ни сотиб олиб, бизнесни оддий тартибда давом эттиришни эмас, балки қайтадан ишга туширишни режалаштирмоқдаман. Мен жуда муваффақиятли бизнесни бошқарганман ва муваффақиятли жамоани бошқара оламан деб ўйлайман», — деди нигериялик тадбиркор.\nДанготенинг бойлиги 12,9 миллиард долларга баҳоланади.\nАйни пайтда россиялик бизнесмен Алишер Усмонов «Арсенал»нинг 30,04 фоизлик улушига эгалик қилмоқда. Унинг бизнес бўйича шериги Фарҳод Мошири ўз улушини Усмоновга сотган эди. Яқинда Усмонов ҳам «Арсенал»даги улушини сотишни режалаштираётгани борасида хабарлар тарқалди, аммо улар тасдиқланмаган.


Чилладаги септик касалликлар - Бу нима? - Онлайн Тиббий Энциклопедия MedLife.Uz\nЧилладаги септик касалликл…\nЧилладаги септик касалликлар\nЧилладаги септик касалликлар – чилла даврида учрайдиган инфекцион касалликлар. Буларни хилма-хил Микроорганизмлар – стафилококк, стрептококк, ичак таёқчаси, пневмококк, клебсиелла, кўк йиринг таёқчаси, гонококк, анаэроб қўзғатувчилар ва ҳ. к. кўзғатади. Сўнгги йилларда чилладаги септик касалликларга хламидиялар, замбуруғлар, вируслар кўпроқ сабаб бўлмоқда. Қўзғатувчилар жинсий йўлларга аксарият оғир кечган туғрукда (айниқса, операция қилиб тудиришда) вужудга келган жароҳатлар орқали, шунингдек, нормал туғруқ вақтида юзага келган (йўлдош кўчгандан сўнг бачадоннинг ички юзаси, бачадон бўйин, қин ва ораликнинг шилинган, йиртилган, эзилган жойлари) шикаслардан киради. Микроблар жароҳат юзасига ташқи (экзоген инфекция) ва ички (эндоген инфекция) йўллар билан (масалан, стерилланмаган қўл, парвариш буюмлари, кийим-кечак, ҳаво орқали ҳамда аёл организмида мавжуд микробларнинг ташқи жинсий аъзолардан, шунингдек, қон ва лимфа орқали) ўтади. Организмга кирган инфекциянинг таъсири 2-3 кундан кейин намоён бўла бошлайди. Чилладаги септик касалликлар бошланганда дастлаб жароҳат юзаси яллиғланади. Касалликнинг ривожланиши, авж олиши, микробнинг кўпайиб тарқалиши аёл организмининг ҳимоя кувватга ҳамда микробларнинг фаоллигига боғлик. Бунда аёлнинг турли экстрагенитал касалликлари (инфекцион, яллиғланиш касалликлари, юрак-томир, эндокрин тизим патологиялари, моддалар алмашинувининг бузилиши, камқонлик), ҳомиладорлик ва туғруқ патологияларнинг аҳамияти катта. Инфекцион ва яллиғланиш касалликлари бевосита инфекция манбаи бўлиб хизмат қилади. Турли соматик касалликлар эса аёл организмининг заифлашуви ва шу сабабли инфекцияга берилувчанлигига олиб келади.\nКасалликнинг кечиши ва микробнинг организмда тарқалишига кўра чилладаги септик касалликларнинг 4 босқичи фарқланади. 1-босқичда инфекция фақат туғруқ жароҳати соҳасида чегараланади (чилладаги эндометрит оралиқ, қин, бачадон бўйнидаги чилла яралар); 2-боскичда (инфекция жароҳат соҳасидан четга чиқади) чаноқ бўшлиғидаги аъзолар зарарланади (метрит, параметрит, чаноқ ва сон веналари тромбфлебити, бачадон ортиқлари (сальпингоофрит) ва чаноқ қорин пардасининг яллиғланиши (пельвиоперитонит); 3-босқичда ялпи (дифуз) перитонит ва авж олувчи тромбофлебит, Селтик шок; 4-босқичда Селтик инфекция бутун организмга тарқалади, сепсис юзага келади. Касалликнинг босқичига кўра беморда ланжлик, бош оғриши, пульс тезлашуви, жунжиш, иситмалаш, қалтираш каби аломатлар кузатилади. Баъзи касалликларда туғруқдан сўнг бачадон қисқариши секинлашади ёки бачадондан келадиган ажратма (лохиялар) тўхтайди, сут безининг яллиғланиши – мастит ривожланади ва ҳ. к.\nДаво касалликнинг тури ва босқичига қараб белгиланади, антибиотиклар, сульфаниламид ва кувватга киритадиган дори-дармонлар буюрилади, зарур ҳолларда операция қилинади. Олдини олиш тадбирлари аёллар консултацияга учрашгандан бошлаб олиб борилиши керак. Аёллар ҳомиладорликда шифокорга қанча эрта учрашсапар (12 ҳафтагача) Септик касаллик шунча кам учрайди, бунда аёлларни аёллар маслаҳатхонаси шароитида ҳомиладоликдан аввал ва ҳомиладорлик даврида соғлолаштиришнинг аҳамияти катта. Шу мақсадда аёлларнинг барча экстрагенитал касалликлари турли мутахассислар иштирокида даволанади; ҳомиладорлик патологиялари ҳамда, туғруқ асоратларининг олдини олиш ва даволаш амалга оширилади. Шунингдек, туғруқхоналарда санитария-гигиена тартиби, асептика ва антсептикага қатъий риоя қилиш, касалликни эрта аниқлаш ҳам чилладаги септик касалликларни олдини олиш чора-табирларидан ҳисобланади.\nОрттирилган иммун танқислиги синдроми


Хизмат кўрсатувчи банкка конвертация қилиши учун қайси курс бўйича валюта хариди буюртмасини тақдим қилади? Қайси норматив хужжатга асосан?\nКорхонанинг чет эл таъминотчисидан валюта қарзи бор.\nРедакция от 25.01.2018\nБиржадан ташқари валюта бозорида хорижий валютани харид қилиш ва сотиш операцияларини ўтказиш тартиби Низом билан белгиланган (ВМнинг 10.07.2001й. 294-сонли қарорига 2-илова).\nИлгари, 2017 йилнинг 10 июлига қадар, ваколатли банклар ва уларнинг мижозлари ўртасида хорижий валютани сотиб олиш ва сотиш бўйича операциялар ўтказилишида банклараро савдо сессияларида қайд қилинган курсларнинг ўртача миқдоридан фойдаланилар эди (Низомнинг 19-банди, 2017 йил 10 июлдан бекор қилинган).\nВазирлар Маҳкамасининг 30.06.2017й. 449-сонли қарори билан киритилган ўзгартиришларга асосан биржадан ташқари валюта бозоридаги операциялар ваколатли банклар томонидан тўғридан-тўғри шартномалар асосида бозор курси бўйича амалга оширилиши белгиланган (Низомнинг 43-банди).\nШунинг учун корхонангиз хорижий хамкори олдида бўлган чет эл валютадаги қарзини тўлаб бериш мақсадида чет эл валютасини хизмат кўрсатувчи банк билан тузилган тўғридан-тўғри шартнома асосида бозор курси бўйича сотиб олиши мумкин.


Машғулотларимизга легионер футболчи қўшилди - "Севинч"\n"Севинч" > Янгиликлар > Медиа > Фоторепортажлар > Машғулотларимизга легионер футболчи қўшилди\nАввал хабар қилганимиздек, “Севинч” янги мавсум тайёргарлигини Қаршида давом эттирмоқда. Жамоамиз иштирокида кунига икки маҳалдан машғулотлар ўтказилмоқда.\nАёллар футболи мавсуми ҳар йили одатда футзал мусобақасидан бошланади. Бу йил ҳам ПФЛ томонидан шундай чемпионат ташкил этилади. Жамоамизнинг ҳозирги тайёргарлиги айнан шу мусобақага қаратилган.\nТаркибимизда ҳам ўзгаришлар бўлади. Шу пайтгача жамоамиз шарафини ҳимоя қилган Мафтуна Панжиева ва Фазилат Бахромовалар бошқа жамоада тўп тепиш истагини билдиришган.\nСуратда: (чапдан ўнга) Нилуфар Бахтиярова ва Ана Алекперовалар\nЖамоамиз машғулотларида, ўтган йилги мавсумда “Пахтакор W” жамоасида ўйнаган озарбайжонлик легионер ҳужумчи Ана Алекперова ва “Пахтакор W” жамоаси посбони Нилуфар Бахтияровалар иштирок этишмоқда. Шунингдек ушбу футболчилар билан музокаралар ҳам олиб борилмоқда. Агар клубимиз раҳбарияти бу футболчилар билан ўзаро келишувга эришса, улар жамоамиз таркибида ўйнашади.\nҚизиқарлиси, узоқ танаффусдан сўнг яна таркибимизда легионер футболчи тўп тепиши кутилмоқда. Бунгача ҳам клубимиз таркибида муқаддам россиялик футболчи қизлар ўйнашган.\nБундан ташқари клубимиз тарбияланувчиси Севара Нуруллаева ҳам жамоамизга қайтиб келган ва у ҳам машғулотларимизда иштирок этмоқда.\nҚуйида машғулотлар жараёнидан олинган суратларни томоша қилинг.


«Божсиз экспорт». Ўзбекистонлик тадбиркорлар имтиёзли экспорт ҳуқуқидан фойдалана оладими? - Bugun.uz\n«Божсиз экспорт». Ўзбекистонлик тадбиркорлар имтиёзли экспорт ҳуқуқидан фойдалана оладими?\n23:32 | 11-12-2021\nЎзбекистон Brexit жараёнидан сўнг Буюк Британиянинг GSP дастурига қўшилган илк давлат бўлди. Британиянинг Ўзбекистонга берган имтиёзлари нимани англатади? GSP дастури нима? «Bugun.uz» журналисти Алишер Рўзиохунов Инвестициялар ва ташқи савдо вазирлиги бошқарма бошлиғи ўринбосари Аваз Маҳмудов билан шу мавзуда суҳбатлашди.\nВазирлик вакили Аваз Маҳмудовнинг маълумот беришича, GSP тизими инглизчадан таржима қилинганда (general system of preferences) «имтиёзлар бош тизими» деган маънони англатади. Мутахассиснинг таъкидлашича, бу ривожланган мамлакатлар томонидан ривожланаётган мамлакатларнинг савдо ҳажмини ошириш учун жорий этиладиган тизим ҳисобланади. Имтиёз берилган мамлакатлардан олиб келинган маҳсулотларга нисбатан божлар бекор қилинади. Лекин имтиёз қўллашнинг алоҳида тартиб ва қоидаси мавжуд.\nАваз Маҳмудов интервью давомида ҳар бир бозорга киришда тарифлар (божлар)дан ташқари нотариф талаблар ҳам борлигини айтиб ўтган. Буларга стандартлаштириш, техник ёки қишлоқ хўжалиги маҳсулотларида фитосанитар ва ветеринар талаблар киради. Корхоналарнинг бу талабларга жавоб беришини тасдиқлаш учун дунёда бир нечта турдаги сертификатлар ишлатилади. Бундай сертификатларнинг энг кенг тарқалганларидан бири — қишлоқ хўжалиги соҳаси бўйича бериладиган Global GAP сертификати ҳисобланади.\nМаълумот учун, Global GAP қишлоқ ҳўжалиги корхоналарининг маҳсулотларини кафолатлаш дастури ҳисобланади. Тизим дастлаб EurepGAP номи билан ишга туширилган бўлиб, 1990-йилларнинг охирида Европанинг бир қанча супермаркет тармоқлари ва уларнинг йирик етказиб берувчилари томонидан яратилган фермер хўжалигини бошқариш амалиётининг умумий стандарти саналади. GAP атамаси яхши қишлоқ хўжалиги амалиёти деган маънони англатади. Мазкур тизим ҳозирда дунёдаги энг кенг тарқалган фермер хўжаликларини сертификатлаш тузилмаси хисобланади. Европада қишлоқ хўжалиги маҳсулотлари учун кўпчилик мижозлар бизнес юритиш учун зарурий шарт сифатида EurepGAP сертификатини талаб қилади.\nБошқа фермер хўжаликларини сертификатлаш схемаларидан фарқли равишда унда ишлаб чиқарувчилар риоя қилишлари керак бўлган аниқ қоидалар мавжуд ва ҳар бир ишлаб чиқариш бирлиги мустақил учинчи томон аудиторлари томонидан баҳоланади. Ушбу аудиторлар EurepGAP котибияти томонидан аудит ўтказиш ва муносиб тақдирда сертификатлар бериш учун лицензияга эга бўлган тижорат сертификатлаш компанияларида ишлайди. 2007 йил сентябрь ойида EurepGAP ўз номини Global GAP’га ўзгартирган.\nҚайд этилишича, Ўзбекистонга берилган имтиёз 7800 та товар позициясига божларни бекор қилишни назарда тутади. Аваз Маҳмудов мазкур имтиёзлар маҳаллий тадбиркорлар учун катта имконият эканини айтган. Эслатиб ўтамиз, Ўзбекистон экспорти таркибидаги улуши бўйича озиқ-овқат маҳсулотлари хизматлардан кейин иккинчи ўринда туради (9,5 фоиз).\nМавзуга доир: Британияга божсиз экспорт қилиш ҳуқуқи кимга берилади?\nТаъкидланишича, имтиёз фақат Ўзбекистонда ишлаб чиқарилган товарлар учун татбиқ этилади. Чет давлатларида ўзбекистонлик тадбиркорларга тегишли корхоналар томонидан ишлаб чиқарилган маҳсулотларга нисбатан эса имтиёз берилмайди. Бундай тизим Швейцария, Япония, АҚШ, Норвегия ва Канада каби мамлакатларда хам мавжуд. Вазирлик мутахассиси суҳбат давомида ўзбекистонлик тадбиркорлардан аксариятининг Британияда ваколатхоналари ва савдо уйлари мавжуд эмаслиги, бу масала бўйича уларга қандай ёрдам берилиши бўйича саволга ҳам жавоб берган.\nАваз Маҳмудовнинг айтишича, вазирлик тизимида Экспортни рағбатлантириш агентлиги мавжуд. Унга кўра, агентлик маҳсулот экспорт қилиш жараёнида сертификатлар ва хулосалар олишда ёрдам берадиган, тадбиркорларнинг бу жараёндаги харажатларини қоплаб берадиган механизм жорий этилган. Бундан ташқари, маҳсулотларни экспорт қилишда транспорт харажатларини компенсация қилиш ҳам йўлга қўйилган. Мутахассиснинг таъкидлашича, экспорт билан шуғулланувчи корхоналарнинг чет элда савдо уйларини очиш жараёнида ҳам харажатларнинг маълум қисми давлат томонидан қоплаб берилади.\nАввалроқ Ўзбекистон ЕИ бозоридан ҳам тўлиқ фойдаланиш имконини берадиган тизимга қўшилгани хабар қилинганди.


«Барса» йил охирида қандай кўриниш ҳосил қилади? (С.Абдуғаниев блоги) - Penalti.uz | Футбол янгиликлари олами!\n22:37 Моуриньо Мессини қандай қилиб тўхтатиш мумкинлигини айтди 52 0 Янгиликлар\n16:08 ОАВ: Роналду «Ювентус»дан кетмоқчи 229 0 Янгиликлар\n«Барселона» 2019-йилни трансфер бозоридаги фаоллик билан бошлади. Ла Лиганинг амалдаги чемпионлари айни вақтда турнир жадвалида иккинчи ўриндаги «Атлетико»дан беш очкога илгарилаб кетган ва чемпионликни бу йил ҳам муносиб ҳимоя қилиш учун яхшигина имкониятга эга. Аммо «кўк-анорранглилар» бу билан чекланиб қолмоқчи эмас. Клуб мутасаддиларидан бири Эрик Абидаль таркибни кучайтиришга фаол ҳаракат қилишларини таъкидлади.\nСўнгги бир неча ҳафта ичида улар сўнгги Жаҳон Чемпионати юлдузини қўшиб олди, ўз тарбияланувчиси Мунирни сотиб юборишга ҳам улгурди. Келаётган ёзда эса кучли таянч ярим ҳимоячиларидан бирини олиб келиш бўйича муҳим қадам ташлади.\nБундан ташқари улар Европанинг қолган грандларини жаҳон футболининг энг ёрқин иқтидорли икки ёш ярим ҳимоячиларини олиб келишнинг уддасидан чиқа олиши ҳақида хабарлар тарқалган.\nУшбу трансферлар жамоа учун нимани англатади? Айни вақтдаги «Барса» қай кўринишга эга эканлигини биламиз. Аммо йил охирида улар қандай кўриниш ҳосил қилиши мумкин?\nОсилсанг, баланд дорга осил! Таркибда ўрнини тўлдиришинг керак бўлган суперюлдузларинг бўлса буни эртароқ бошла! «Барса» Хави ва Андрес Иньестага ўринбосар олиб келишни то улар клубни тарк этгунигача кутишди. Бундан аввал улар уч йил Карлес Пуйол ва Эрик Абидалларга муносиб ўринбосар топа олмай қийналишганди. Келаси мавсум стартида Луис Суарес ва Жерар Пикелар 32 ни, Серхио Бускетс эса 31 ни «уриб қўйган» бўлади.\nФренки Де Йонг каталонияликларнинг 2019-йилдаги асосий трансфери ҳисобланади. Айтишларича клуб унинг трансферини футболчи билан келишиб қўйган. Ҳақиқатда бу мавжуд бўлмасада, клуб уни олиб келиш учун барча чораларни кўради. Де Йонг ярим ҳимоянинг исталган нуқтасида ўйнай олади. У жудаям яхши. Боз устига испан гранди унинг «Аякс»даги жамоадоши Маттэйс Де Лигтни ҳам таркибга қўшиб олиш ниятида. Де Лигтнинг ҳамон ўспирин эканлигини ҳисобга олсак, у келаси ўн йиллик муддат учун тўғри қарор ҳисобланади.\nҲужум чизиғига келадиган бўлсак. Айни вақтда «Барса»нинг ҳужумчилар рўйхатининг биринчи поғонасида – сайёрамизнинг энг кучли ҳужумчиларидан бири Харри Кейн номзоди турибди.\nУни имзолаш фантазиянинг амалга ошиши ҳисобланади. Аммо яна бир нарса, бу катта орзу ҳисобланади. Кейн каталонияликлар ҳужумини олға бошлаш учун барча зарур сифатларга эга.\nКейн тезкор ҳужумчи эмас. Шунинг учун у тезкор футболчилар Усмон Дембеле ва Филиппе Коутиньоларнинг ўртасида жой олади. Англиялик ҳужумчи Суаресга муносиб ўринбосар бўлиши мумкин боиси у ҳам уругвайлик ҳамкасби каби моҳир тўпурар. У Мессига ҳам катта ёрдам бера олади.\nҲимоя чизиғида эса Умтити Де Лигт билан мустаҳкам қўрғон ҳосил қилиши мумкин. Уларга қанотларда Альба ва Семедулар камарбаста бўлишади. Бундай жамоанинг барча мақсадлари амалга ошиши аниқ. Чунки бундай таркибни тўхтатишнинг имкони йўқ.\n«Барселона» мухлислари жуда пессимист ҳисобланишади. Улар ҳар қандай вазиятдан салбий томонларни қидиришади. «Барселона»дек кучли ва муваффақиятли клубга мухлислик қилиш ажойиб.\nАммо барча баланд ва кучли режаларга қарамай, клуб учун трансфер бозоридаги ишлар ўхшамасачи? Де Йонг ва Де Лигтни олиб келиш омадсизликка учраса ва фақат Жан-Клэр Тодибо ва Адрьен Рабьолар келишсачи? Умтитининг тиззасидан олган жароҳатлари сурункали тус олсачи?\nБундай тақдирда улар Эрнесто Вальверденинг синалган 4-4-1-1 ўйин тизимида қолишдан бошқа чораси йўқ. Лангле Пикега шерик бўлиб қолаверади. Рабьо эса уч кишилик ярим ҳимоянинг ўнг тарафидан жой олади. Қолган чизиқлар эса олдингидек ишлашда давом этади.\nАгарда «Барса» Рабьони олиб келса ва Суарес ўз вазифасини бажаришда қийналсачи? Бу рўй бериши мумкин. Уругвайлик ҳужумчи 31 ёшда ва ҳар ўйинда юқори натижаларга эришиши борган сари қийинлашиб бораверади. Кутилган сценарий содир бўлмаса, клуб унга ўринбосар топа олмайдими? «Ла Масия»нинг ёш вакили Абел Руисни асосий таркибга ўтказишга ҳали эрта. Унда нима бўлади?\nАлбатта, «алдамчи тўққизлик»! Коутиньонинг жорий мавсумдаги муаммоларининг бир қисми бу унинг клубдаги вазифалари аралашиб кетгани туфайли бўлмоқда. Орқароққа қайтиш ва яна ҳужумга қайтиш каби тактик ишланмалар туфайли у «иккинчи мавсум синдроми»ни бошидан кечирмоқда. У ҳужумкор футболчи. Дембелени ўнг қанотга ўтқазиб, чап қанотга Коутиньони «ташлаш» керак, бўлди. Иккаласи ҳам ҳужумчи эмас, аммо улар тезкор ва шу сифатлари эвазига клубга ёрдам бера олишади.\nУларнинг ўртасида эса дунёнинг энг яхши футболчиси Месси жой олади. Унинг ортида Рабьо ҳужум учлигини олға бошлашда жонбозлик кўрсатиши мумкин. Альба ва Роберто эса ярим ҳимояни мустаҳкамлашда иштирок этади.\n«Барселона» азалдан ёшларни ривожлантириш тажрибаси билан мақтаниб келган. Агарда улар Де Йонг ва Де Лигтни олиб келишнинг уддасидан чиқа олса, таркибни анча ёшартириб олган бўлади. Голландиялик футболчилар қариётган таркибда ўтиш даврини силлиқ кечишига ёрдам беришади. Айни вақтда ЕЧЛ да ҳам муваффақиятларни қўлга кирита олишади.\nДе Лигт ҳимояни эгалласа, унга Мусса Ваге ўнг қанотда ёрдам беради. «Ла Масия»дан Хуан Миранда чап қанотда ўйнайди. Унга катта умид билдирилмоқда. Марказда Де Лигт франциялик ёш иқтидор эгаси Тодибо билан ҳамкорлик қилади.\nДе Йонг эса ярим ҳимояда Артур ва Рики Пуч билан ўйиннинг боришига дирижёрлик қилади. Уларнинг уччаласи ҳам тўп назорати, ўткир узатмалар ва дарвоза томон зарба йўллашда моҳир ҳисобланишади.\nҲужумда эса Дембеле чап қанотда, қарама-қарши томонда Малком ўйнайди. Уларниг ўртасида янги ном – Макси Гомес ҳаракат қилиши мумкин.\nЮқоридаги вариантларнинг қайси бирини шу йил охирида кўришимиз мумкин? Ўз фикрларингизни изоҳда ёзиб қолдиринг!\n14.01.2019, 19:47 522 0\n«Барселона» «Эл-класико» учун махсус либос тайёрлаб қўйди (фото)


Jun 15, 03:07\nДиректор кубоги мусобақалари давом этмоқда\nСпорт инсонлар саломатлиги ва соғлом турмуш тарзининг гарови ҳисобланади. Унинг оммавий ва жамоавий турларини барча жабҳаларда ривожлантирилиши эса жамиятда соғлом муҳит шаклланишида алоҳида аҳамиятга эга.\nФарғона халқаро аэропорти директори ташаббуси билан аэропорт ички ҳовлисида воллейбол спорти учун майдонча қуриб битказилганига ҳали кўп бўлмади. Айни кунларда касаба уюшмаси ва бошқа хизмат вакиллари бошчилигида аэропорт директори кубоги мусобақаларига аллақачон старт бериб юборилди. Унда турли хизмат вакиллари томонидан тузилган 8 жамоа саралаш мусобқаарида ўйинларни ўтказишди.\nВоллейбол спорт тури иҳлосмандалари томонидан катта қизиқиш ва иштиёқ билан ташкил этилаётган ўйинларда ёрқин фаворит жамоалар ярим финал мусобақаларига йўлланмаларни ҳам қўлга киритиб улгиришди.\nМазкур мусобақаларни ташкил этишдан кўзланган асосий мақсад эса битта, у ҳам бўлса аэропорт ходимлари ўртасида соғлом турмуш тарзини шакллантириш ва саломатлик ҳамда жамоавий бирдамликни таъминлашдан иборат бўлмоқда.\nМусобақа ташаббускорларидан Азизбек Ганиев ҳакамлар ҳайъати аъзолари томонидан ўйинлар маъсулият билан олиб борилаётганини алоҳида таъкидлаб, якунда мусобақа ғолибларига қимматбаҳо совғалар тайёрланганлиги ҳақида айтиб ўтди.\nМаълумот ўрнида айтадиган бўлсак, финал босқичи қатнашчилари номи хафта якунида ўтказиладиган ярим финал мусобақаларида маълум бўлади.\nJun 03, 2021 29


Kutubxona | ЙИГИТНИНГ УЙЛАНИШ НИЯТИ ЙЎҚЛИГИНИНГ 7 ТА БЕЛГИСИ...\nKutubxona | Sevgi psixologiyasi\nЙИГИТНИНГ УЙЛАНИШ НИЯТИ ЙЎҚЛИГИНИНГ 7 ТА БЕЛГИСИ\nTeglar: qizlar uchun\nQo'shdi: admin (02.03.2020 / 09:20)\nЙигитлар қизларга қараганда севги нима билан тугаши тўғрисида камроқ ўйлайдилар. Қизлар тўй, уни қандай ўтказиш, тўйдан кейинги ҳаёт, куёвнинг яқинлари билан муносабатларни қандай юритиш, фарзанд, уй тутиш ва оилавий ҳаётнинг турли жиҳатлари хусусида кўпроқ ўйлайдилар. Лекин балки бу ўйлар ва режаларга «аслида муносабатларимиз қанчалик жиддий, у менга уйланмоқчими ўзи?» деган саволга жавоб олгандан кейин берилиш керакдир.\nБиз айрим психологик далилларни таҳлил қилиш орқали йигитларнинг ниятлари қанчалик қатъий эканини тўғрисида хулосалар чиқаришни таклиф этамиз.\nНиятнинг қатъий эмаслигининг 1-белгиси. Оиласи тўғрисида кам гапиради.\nАгар йигит сизни оила аъзолари ёки бошқа қариндошлари билан таништиришга кўп ҳаракат қилса билингки, унинг сиз билан оила қуриш нияти анча жиддий. У сизнинг оилангиз билан қизиқиши ҳам шундан далолат беради.\nАгар у сизга оиласи тўғрисида кам гапирса, сизнинг ўз оилангиз аъзолари, оилангизда юз бераётган воқеаларга бўйича айтганларингизга қизиқиш билдирмаса, демак у сизни келажакда оиласига ва ҳаётига дахлдор инсон сифатида кўрмайди.\nНиятнинг қатъий эмаслигининг 2-белгиси. Дўстлари билан таништирмайди.\nАгар йигит сизни энг яқин дўстлари ҳамда ўзи хурмат қиладиган бошқа инсонлар билан таништирса, демак у ўзи билган ёки билмаган ҳолда дўстларининг сиз тўғрингиздаги фикрини билмоқчи. Лекин бошқа томондан у сизни дўстлари билан шунчаки таништирган бўлиши ҳам мумкин. Агар унинг дўстлари сизга ўта жиддий ва бироз ўзларини тортиб муомила қилишcа билингки йигитингиз сизни дўстларига келажакда оила қуриши мумкин бўлган инсон сифатида таништирган. Агар йигитнинг дўстлари сиз билан хазил-хузул қилсалар ёки сизни диққатингизни қаратишга ҳаракат қилсалар билингки йигитингизни келажакда сиз билан ҳаётини боғлаш нияти умуман йўқ.\nНиятнинг қатъий эмаслигининг 3-белгиси. Учрашувлар камлиги.\nАгар йигит сизни кўришга кам интилса, турли сабаблар билан белгиланган учрашувларни бекор қилса, демак унинг сизга бўлган муносабати ва режалари у қадар жиддий эмас.\nНиятнинг қатъий эмаслигининг 4-белгиси. Қийин вазиятларда сизни қўллаб-қувватламайди.\nАгар йигитнинг сизга бўлган муносабати ҳақиқатдан жиддий бўлса қийин вазиятларда у сизга ўзингиз кутгандан ҳам кўпроқ далда бўлади ва ёрдам беради. Агар қийин вазиятларда у турли баҳоналар билан сизга далда бўлмаса билингки у сиз тўғрингизда келажакда ҳам қайғурмоқчи эмас.\nНиятнинг қатъий эмаслигининг 5-белгиси. Келажакда оиласининг қандай бўлиши тўғрисида режалари хусусида гапирмайди.\nАгар у сиз билан келажакда қандай оила қурмоқчи экани, бўлғувси фарзандлари тўғрисида гаплашмаса демак бу режаларда сизга ўрин йўқ.\nНиятнинг қатъий эмаслигининг 6-белгиси. Хўжалик ишларини сиз билан бирга бажаришга интилмайди.\nАгар у ўзи ёки сиз жиддийроқ нарса харид қилмоқчи бўлганингизда шу харидни амалга ошириш учун бирга боришга интилса ёки турли маиший муаммоларни биргаликда ҳал этишга ҳаракат қилса бу жуда яхши белги. Демак у келгувсида бўладиган ишларни «тренеровка» қилмоқчи.\nНиятнинг қатъий эмаслигининг 7-белгиси. Сизнинг нотўғри одатларингизга қарши курашмайди.\nАгар у сизнинг турли одатларингизга жиддий қарамаса, сизга ёки соғлигингизга зарар етказиши мумкин бўлган одатларингизга нисбатан бефарқ бўлса, билингки сиз у учун вақтинча одамсиз. Айтиш мумкинки, бу белги юқорида санаб ўтилган белгилар орасида энг жиддийси.\nНиятнинг қатъий эмаслигининг 8-белгиси. Сизнинг обрўйингизга путур етказиши мумкин бўлган ишлардан ўзини тиймайди.\nЭркак киши ўзи учун муҳим бўлган аёлнинг обрўйини сақлаш учун қаттиқ ҳаракат қилади. Агар у сизни обрўйингизни тўкиши мумкин бўлган ишлардан бутунлай сақланмаса, демак сиз унинг узоқ келажак эмас, хатто яқин келажак режаларида ҳам йўқсиз.\nМуаллиф: Темур Халиков. Yurakcha.Ru - 2020\nBraziliya davlatining nomi daraxt nomiga qo‘yilgan.\n» Hozir saytdagilar 2\n» Mehmonlar 2


Мисрнинг янги президенти қасамёдга келтирилди\nБугун Қоҳирада Мисрнинг янги сайланган президенти Абдул Фаттоҳ Сисий қасамёдга келтирилди.\nСисийнинг иннаугурация маросими Миср Конституция суди биносида ўтказилди.\nКейин Қоҳиранинг "Ал-Иттиҳадия" саройида янги президент хорижий давлатларнинг вакилларини қабул қилди.\nРасмий маълумотга кўра, 26 майдан 28 майга қадар Мисрда ўтган президент сайловида собиқ мудофаа вазири Сисий сайловчиларнинг 97 фоиз овозини олишга муваффақ бўлган.\nАбдул Фаттоҳ Сисий ўтган йил июлида президент Мурсий ҳарбийлар томонидан ҳокимиятдан четлатилганидан бери давлатни бошқариб келаётган эди. Ўшандан бери Мурсий доҳил бўлган Мусулмон Биродарлиги партияси вакиллари таъқибга учраб, қонундан ташқари деб эълон қилинди.\nМурсий тарафдорлари намойишга чиқиши ортидан мамлакат бўйлаб авж олган зўравонликларда юзлаб одам ҳалок бўлган ва Мусулмон Биродарлиги ҳаракатининг мингдан ошиқ вакили ўлимга ҳукм қилинган.


Масиҳий муаллим: Галатияликларга ёзилган мактуб талқини\nГалатияликларга ёзилган мактуб талқини\nБугундан бошлаб, бир биродаримиз ёки опамиз илтимосига биноан, Галатияликларга ёзилган мактубнинг талқинини ёзиб бораман. Масиҳий мухлисларимизда саволлар ёки изоҳлар бўлса менга электрон почта орқали хат ёзишингиз мумкин, ёки мана шу мақола тагида коммент ёзсангиз бўлади; ёзган комментингиз ўша захоти чиқмаса ҳам, мен уни тез оради оламан ва унга жавоб ёзаман. Худо инояти сизга ёр бўлсин!\nМасиҳий муаллим талқини\nИнтернетдаги саҳифа: http://masihiy-muallim.blogspot.com/\nИнсонлaр томонидaн эмaс, инсон орқaли ҳaм эмaс, бaлки Исо Мaсиҳ вa Уни тирилтиргaн Отaмиз Xудо томонидaн ҳaворий қилиб тaйинлaнгaн мен – Пaвлус,\nБиринчи оятда бу мактуб муалиффи Павлус эканлигини билиб оламиз. Айрим мактубларнинг муаллфи Павлус бўлсада, у айтган сўзларни бошқа инсон, яъни Павлуснинг ёрдамчилари ёзган бўлиши мумкин.\nБу оятда у ўзининг ҳаворий (апостол, яъни элчи) эканлигини таъкидлаб ўтади; уни инсонлар ҳаворий деб номламаган, балки Исо Масиҳ орқали Худо Ота Павлусни ҳаворий деб тайинлаган эди. Нега Павлус бу ерда ўзини Худо томонидан ҳаворий деб тайинланганлигини таъкидлаб, ҳимоя қиляпти? Қачонки масиҳий Худо инояти ҳақидаги хушхабарни ваъз қилса, биринчи навбатда душманлар унинг таълимотига ҳужум қилади. Бироқ таълимот Худоники бўлгани учун улар унга қарши тура олмайдилар. Бунга мисол қилиб Стефанни айтсак бўлади: у билан айрим яхудийлар бахс қилишади, “бироқ унинг сўзидаги ҳикмат ва Руҳга қарши туролмадилар” (Ҳаворийлар 6:10). Кейин иккинчи навбатда шу душманлар Павлуснинг ўзига ҳужум қиладилар. Улар уни ҳақиқий ҳаворий эмас дейдилар, чунки у Қуддусдаги ҳаворийлар билан яқинмас ва улар унга қўл қўйиб дуо қилишмаган дейдилар. Бундан ташқари Павлус ҳақида турли хил ёлғонлар ва бўҳтонлар айтишарди; бунга унинг бошқа мактубларида ёзган сўзлари мисол бўла олади.\nПавлусни бошқа одамлар юбормаган эди, ҳамда инсоний ташкилот ёки инсон буйруғи билан у иш тутмаган эди. Бироқ Павлусни Ота Худо хушхабар айтишга юборган эди – мана шу энг асосий масала эди. Чунки агар одамни бошқа одамлар нимадир қилишга юборган бўлса, будай одам қийинчилик ва қаршиликларга кўп ҳам чидай олмайди. Худо одамни юборган бўлса, унда Худонинг Ўзи унга қувват беради ва ёрдам беради; шунинг учун Павлус Худо унинг олдига қўйган мақсадларни Худо қуввати билан бажарар эди. Шу билан бирга Павлус бошқа одамлар олдида бош эгмасди, яъни уларга ўз ҳаворийлигини буйсутдирмасди. Чунки бу ҳаворийлик одамлардан келмаган, шунинг учун одамлар уни ҳукм қила олмасди. У биринчи навбатда Худога итоак қилиб, Унга бўйсунарди ва Худонинг йўлида юрарди.\nШу ернинг ўзида Павлус Худо Ота Исони ўликдан қайта тирилтирганини айтади; бу шунчаки айтилган сўзлар эмас, балки бу Инжил Хушхабарининг маркази ва мағзидир. Агар хушхабаримиз марказида Исо хочда ўлиб, қайта тирилгани бўлмаса, демак бу Худонинг хушхабари бўлмай қолади; биз Худо хушхабарини албатта айтишимиз керак. У марказий мавзу бўлганлиги учун ҳам шайтон унга қарши чиқади. Кўпгина бошқа дин вакиллари айнан шу мавзуга, яъни Исо қайта тирилгани ҳақидаги хабарга қарши чиқадилар. Демак Исо қайта тирилиши хушхабарнинг асосий мавзуси экан; агар сиз шу мавзу борасида тўғри саволлар бериб, шу саволларга Муқаддас Китобдан жавоб изласангиз, Инжил Хушхабари нима эканлигини янада аниқроқ билиб олишингиз мумкин.\nОхирзамон яқинлашганини кўрсатадиган белги


24-модда - Халифа ҳокимиятда ва шариатни ижро қилишда умматдан вакил бўлади.\nХалифа ҳокимиятда ва шариатни ижро қилишда умматдан вакил бўлади.\nХалифалик ўзаро розилик ва ихтиёр битимидир. Ҳеч ким уни қабул қилишга ва халифаликка сайланадиган шахсга рози бўлишга мажбур этилмайди.\nЭркак ёки аёл бўлишидан қатъий назар, балоғат ёшига етган, ақлан соғлом ҳар бир мусулмон халифани сайлаш ва унга байъат бериш ҳуқуқига эга. Ғайримусулмонлар бундай ҳуқуқдан маҳрум.\nИнъиқод байъатини амалга оширувчи шахсларнинг байъати орқали бирор шахс учун халифалик аҳди (битими) берилса, у ҳолда қолганларнинг байъати инъиқод байъати эмас, балки итоат байъати бўлади. Шунга кўра итоатсизлик аломатлари кўрилган шахсларнинг барчаси байъат беришга мажбур қилинади.\nМусулмонлар томонидан сайланган кишигина халифа бўлади. Исломдаги ҳар қандай аҳд каби халифалик аҳди ҳам шаръий йўл билан амалга ошмаса, ҳеч ким халифалик ҳуқуқларига эга бўлмайди.\nХалифага инъиқод байъати бериладиган минтақа ёки давлатдаги ҳокимият фақат мусулмонларнинг ўзига таянадиган, кофир давлатга суянмайдиган мустақил ҳокимият бўлмоғи шарт. Шунингдек, бу давлатнинг ички ва ташқи хавфсизлиги кофирлар қўлида эмас, балки мусулмонлар қўлида бўлиши лозим. Бошқа ўлкалардан талаб қилинадиган итоат байъатида бу нарса шарт эмас.\nХалифалик байъати берилаётган шахс, гарчи афзаллик шартларига эга бўлмаса-да, бироқ ўзида инъиқод шартларини тўлиқ мужассам этмоғи лозим. Чунки байъатда инъиқод шартлари эътиборга олинади.\nХалифага давлат раиси аҳди берилиши учун унда олти сифат бўлиши лозим. Яъни, у эркак, мусулмон, ҳур (қул эмас), балоғат ёшига етган, ақлан соғлом, адолатли ва ҳукм юритишга қодир бўлмоғи шарт.\nХалифалик мансаби - халифанинг ўлими ёки мансабдан воз кечганлиги ёки мансабдан четлатилганлиги сабабли - бўшаб қолса, унинг ўрнига уч кун ичида халифа сайлаш вожибдир.\nХалифа сайлашнинг йўли қуйидагича:\nа) Уммат мажлисининг мусулмон аъзолари бу мансабга номзодлар кўрсатадилар. Номзодларнинг номлари эълон қилинади. Сўнг мусулмонлардан улардан бирини сайлаш талаб этилади.\nб) Сайлов натижаси эълон қилинади ва мусулмонларга сайлов-чиларнинг энг кўп овозини олган номзод таништирилади.\nв) Мусулмонлар энг кўп овоз олган номзодга халифа сифатида Оллоҳнинг Китоби ва Расулуллоҳ с.а.в.нинг Суннатларига амал қилиш шарти билан байъат берадилар.\nг) Байъат тугаллангач, халққа халифа эълон қилинади, токи унинг сайланганлиги ҳақидаги хабар бутун умматга етиб борсин. Эълон қилинаётганда унинг исми ва уни давлат раислигига лойиқ сифатларга эгалиги ҳам зикр этилади.\nХалифани уммат сайлайди. Лекин уммат шаръий йўл билан инъиқод байъати берилган халифани мансабдан четлатолмайди.\nХалифа давлатдир. У давлатнинг барча ҳуқуқларига эга. Халифа қуйидаги ҳуқуқларга эга:\nа) У шаръий ҳукмларни табанний қилган чоғида уларни қонуний кучга киритади. Бу пайтда ушбу шаръий ҳукмлар итоат қилиш вожиб ва қарши чиқиш жоиз бўлмаган қонунларга айланади.\nд) У бош қози, идора мудирлари, лашкарбошилар ва байроқдор амирларни тайин қилади ва ишдан четлатади. Уларнинг барчаси халифа олдида масъулдирлар. Лекин уммат мажлиси олдида масъул эмаслар.\nХалифа табанний қилиш ҳуқуқида шаръий аҳкомлар доирасига боғлиқдир. Ҳақиқий истинбот йўли билан шаръий далиллардан ишлаб чиқилмаган ҳукмларни табанний қилиш халифага ҳаромдир. У ўзи табанний қилган ҳукмлар ва ўзи учун белгилаб олган истинбот йўли билан чеклангандир. У тутган йўлига зид равишда берилган ҳукмни табанний қилиши ҳамда ўзи жорий этган ҳукмларга зид бўлган буйруқни бериши жоиз эмас.\nХалифа ўз ижтиҳоди ва раъйига мувофиқ раийят ишларини бошқаришда мутлақ ҳуқуққа эга. У давлат ишларини юритиш ва раийят ишларини бошқариш учун лозим бўлган барча мубоҳ ишларни табанний қилиш ҳуқуқига эга. У манфаат ҳужжати билан бирор шаръий ҳукмга зид иш тутиши жоиз эмас. Бинобарин, у озиқ-овқат маҳсулотларининг озлиги ҳужжати билан биттадан ортиқ фарзанд кўришни ман қилмайди, эксплуатациянинг олдини олиш деган ҳужжат билан одамларга нарх-навони белгилаб бермайди, ишларни бошқариш ёки манфаат ҳужжати билан кофирни ёки аёл кишини волийликка тайинламайди ва шу каби шариат аҳкомларига зид ишларни қилиши мумкин эмас. У ҳалолни ҳаром, ҳаромни ҳалол дейиши жоиз эмас.\nХалифа учун чекланган муддат йўқдир. Модомики, у шариатни муҳофаза қилиб унинг ҳукмларини ижро қилар экан, давлат ишларини бажаришга қодир экан - унинг ҳолати халифаликдан четлатадиган даражада ўзгармаса, ўз лавозимида қолаверади. Агар унинг ҳолати ана шу даражада ўзгарса, уни дарҳол ишдан четлатиш вожиб бўлади.\nХалифанинг ҳолати ўзгаришига сабаб бўладиган ва бу билан у халифаликдан чиқадиган ишлар учта:\nИккинчи ҳолат: Ғолиб душман қўлига ҳақиқатан асирга тушиши билан ёки душманнинг ҳукмронлиги остида қолса, қаралади:\nа) Агар халифанинг халос бўлиши умид қилинса, то умид узулгунга қадар муҳлат берилади, агар халос бўлишига умид қолмаса, мансабидан четлатилади.\nб) Агар халос бўлишига умид бўлмаса, дарҳол четлатилади.\nХалифанинг ҳолати уни халифаликдан четлатадиган даражада ўзгарган ёки ўзгармаганини фақат Маҳкаматул-мазолим белгилайди. Фақат Маҳкаматул-мазолим халифани четлатиш ёки огоҳлантириш ҳуқуқига эга.


3 ноябрь куни осмонда оловли халқа кўринади - www.Voydod.net\n3 ноябрь куни осмонда оловли халқа кўринади\nҚуёшнинг тўлиқ тутилишини кузатиш учун ҳозирнинг ўзидаёқастрономлар, гелиофизиклар, астрофизиклар ва оддий ишқибозлар Африкага йўл олмоқда.\nБу сафар Ой Қуёшнишунчаки ёпиб қўймайди. Бундан олдин қуёш тутилиши халқасимон бўлади, яъни қуёшда бир неча дақиқа ёниб турганхалқа кўринади. Шу тарзда, олдин оловли халқани, кейин эса Қуёшнинг тўлиқ тутилишини кузатиш мумкинбўлади.\nОйнинг сояси Ер юзасидан 13600 километрга чўзилади. У Атлантикокеандан бошланиб, Африканинг шарқида тўхтайди.


Узоқнинг донидан яқиннинг сомони....\nМамлакатимизда ҳар бир инсоннинг муносиб турмуш кечириши учун барча имкониятлар яратилган ва кун сайин шароитлар яхшиланиб бормоқда. Давлатимиз томонидан тобора янги иш ўринлари яратиш, тадбиркорликни ривожлантириш, инсонларнинг турмуш тарзини яхшилаш чоралари кўриляпти. Бунинг учун фуқароларга кўплаб имкониятлар, имтиёзлар ҳамда қулайликлар яратиб берилмоқда.\nЮртимизда яратилган имкониятлардан оқилона ва унумли фойдаланиб, иқтисодий ҳолатини ислоҳ қилган, ўзи ва оиласи учун барча керакли шарт-шароитларни ҳозирлаган ватандошларимиз кўпчиликни ташкил этади. Аммо шароитлар бўла туриб бойлик илинжида хорижга ноқонуний чиқиб кетаётганлар ҳам учраяпти. Кунора қайси бир қаринбошимиз ёки бўлмаса қўшнимиз, маҳалладошимиз хорижий давлатларнинг бирига ишлашга кетганини эшитамиз. Бу эса ташвишли оқибатларга, одам савдоси каби жирканч жиноятларнинг келиб чиқишига сабаб бўлмоқда.\nБМТ маълумотига кўра, дунёда ҳар йили тахминан 2 миллион 700 минг киши одам савдосининг қурбонига айланмоқда. Халқаро экспертларнинг баҳолашича, ушбу жиноятчилик натижасида олинаётган йиллик даромад миқдори 7 миллиард АҚШ долларидан ошиб кетган. Одам савдоси жиноятидан жабрланганларнинг 80 фоизи аёл ва болалардир. Ҳар йили дунё бўйича 600–800 минг нафар аёл ва болалар алдов йўли билан хорижий мамлакатларга олиб кетилиб, сотиб юборилмоқда.\nПайғамбаримиз (с.а.в.) қудсий ҳадисларида:\n“Аллоҳ таоло: “Уч киши борки, мен уларга қиёмат куни хусуматчиман. Менинг номимдан (аҳд) берадиган ва кейин хиёнат қиладиган киши. Ҳур кишини сотиб пулини ейдиган киши. Мардикор ёллаб, уни ишлатиб ва ҳаққини бермаган киши”, деди” (Имом Бухорий ривояти), деганлар. Минг афсуски, бугун одам савдоси устидан мўмай пул топишга одатланганлар бот-бот учраб турибди. Ачинарлиси, юртимизда ҳам бундай кимсаларнинг бўлиши оғир мусибат бўлмоқда. Маълумотларга кўра Ўзбекистонда 2014 йил мобайнида ҳуқуқни муҳофаза қилувчи органлар томонидан одам савдосига оид 1016 ҳолат бўйича тергов ишлари олиб борилган. 2013 йилда эса бу кўрсаткич 1093 тани ташкил этган. 2014 йилда 583 нафар фуқарога одам савдоси жинояти бўйича ҳукм ўқилган.\nЖамиятнинг тараққиёти, унинг ҳар томонлама ривожланиши, сир эмаски биринчи навбатда оилаларнинг иттифоқига, улардаги соғлом муҳитга боғлиқ. Оиланинг камолоти эса эр-хотин ва фарзандларнинг иноқлиги асосида қурилади. Ушбу учта бўғин, яъни эр-хотин ва фарзанд бирлашиб ҳаракат қилса мустаҳкам учбурчак қўрғонни ҳосил қилади. Бордиё улардан бирортаси ўз ўрнида бўлмаса оила мустаҳкамлигига путур етиб қолиши мумкин.\nТўғри, ўзга юртларга ҳеч ким ҳавас учун бормайди. Лекин ҳар нарсанинг меъёри бўлганидек, хорижда юришнинг ҳам меъёри бўлиш керак. Азбаройи тирикчилик, яхши яшаш, бола-чақани бирор нимага муҳтож қилмаслик илинжида йиллаб хорижда юришларни барибир ҳеч нима билан оқлаб бўлмайди. Йиллаб мусофирликда юриб топган пул ота-онага қилинмаган хизмату, аҳли-аёл, бола-чақага вақтига берилмаган меҳрнинг ўрнини ҳеч қачон қоплай олмаслиги ҳақиқат.\nБиз инсонга ота-онасини (рози қилишни) буюрдик. (Луқмон-14)\nБугун хорижга йиллаб кетаётган вадандошлар, ана шундай улуғ бир шарафни, яъни ота-онага хизмат қилишдек савобли амални қўлдан бой бериб қўйяптилар.\nИслом шариати фарзанд тарбияси борасида мукаммал тарзда кўрсатмалар бериб қўйган. Бандалардан уларга амал қилишгина қолган, холос. Зеро, эртанги куннинг порлоқ бўлиши бугунги авлодга юз фоиз боғлиқ экани ҳеч кимга сир эмас. Давлатимиз сиёсатининг устувор мақсад ва вазифаси ҳам айнан эртанги кун эгаларини ҳар томонлама камол топтиришдир. Йиллаб фарзандининг чеҳрасини кўрмай юрган ота-оналар уларни ҳеч нимадан кам қилмаслиги мумкин, бироқ вақтида берилмаган меҳр, тарбия-чи?! Улар ўрнини пул билан тўлдириш мумкинми?!\nФарзандлар доимо ота-оналари томонидан панду насиҳат эшитиб боришлари керак. Улар ҳаётнинг гули, Аллоҳ таоланинг инсонга берган энг буюк неъмати, дунё ва охиратда кўз қувончи ёки ҳасрат-надомат боисидир. Ушбу неъматнинг шукри ота-оналик мажбуриятларини адо этиш, гўзал хулқ ва яхши амалларни ўргатиш билан бўлади. "Таҳрим" сурасининг 6-оятида шундай марҳамат қилинган: "Эй, имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақлангизки, унда дағал ва қаттиққўл, Аллоҳ буюрган нарсага итоатсизлик қилмайдиган, фақат буюрилган ишни қиладиган фаришталар (хизмат қилурлар)". Ояти карима мазмунидан келиб чиқиб айтадиган бўлсак, бугун пул топаман деб фарзандлари ва аҳлидан узоқда юрганлар айни шу хатти-ҳаракатлари билан уларни охиратда қаттиқ азобга тушишига сабабчи бўлиб қолиши мумкин экан. Аллоҳ шундан сақласин.\nБаъзан хорижга эндигина балоғатга етган, тафаккури мукаммаллашмаган ғўр ёшларнинг кетаётгани ҳам ачинарлидир. Аслида уларнинг биринчи галдаги вазифаси таълим олиш, юртининг келажаги учун фойдаси тегадиган етук кадр бўлиб етишишдир. Хорижда турли ғаразли мақсадли кимсалар томонидан диний маълумотлар ёки дарсларга жалб этилиши оқибатида эса адашиш, нотўғри эътиқод, ақидапарстлик каби иллатлар домига тушуб қолмоқдалар.\n"Ва сизларга сокинлик топишингиз учун ўзингиздан жуфтлар яратганлиги ва ораларингизда севги ва марҳаматни солиб қўйгани (ҳам) Унинг оят-белгиларидандир. Албатта, бунда тафаккур қиладиган қавмлар учун оят-белгилар бордир" (Рум, 21).\nДемак, инсоннинг ўзидан унга жуфт яратиб берилишини ушбу оятда "сокинлик топишингиз учун" дейилмоқда. Шундай экан эркак сокинлик, ором, хотиржамликни фақатгина рафиқаси ҳузуридагина топади. Аёл ҳам ўзига керак бўлган сокинликни эркакдан топади. Бу сокинликка интилиш табиий эҳтиёж... Энди бир неча йиллар бир-биридан узоқда яшаган эр-хотинларнинг ҳолатини қандай баҳолаш мумкин? Минг афсуски, баъзи бир эркаклар, янада ачинарлиси, баъзи аёлларимиз жуфтлари ёнларида бўлмагач, сокинликни номаҳрамлар ҳузуридан излаб қоладилар...\nУнутмайлик, аёл иқтисодий жиҳатдан туғилганидан умрининг охиригача таъминланган. Дастлаб отаси, у бўлмаса бошқа валийлари, сўнг эри, у вафот этса, фарзандлари унинг нафақасини бериб туришга масъулдирлар. Динимиз аёлга пул топиб ўз эҳтиёжларини қондиришни юкламаган. Қуръони каримда "Уларни яхшилаб едириб, кийинтириш отанинг зиммасидадир", дея аёлнинг барча нафақаси ота, яъни эрнинг зиммасида экани таъкидланган. Бордию, унинг яшашига кафил бўлганлардан ҳеч бири бўлмаса, ушбу вазиятда аёл зарурат миқдорида, ватанидан чиқмаган ҳолда, пул топиш учун меҳнат қилишига рухсат берилган.\n"Расулулоҳ саллоллоҳу алайҳи васаллам:\n"Аёл, у билан бирга эри ёки маҳрам қариндоши бўлмас экан, уч кундан ортиқ сафар қилиши мумкин эмас", дедилар". Ҳозирги вақтда сафар масофаси ўртача 100 километр атрофида белгиланган. Бундан эса аёл кишига, ҳаттоки, бир вилоятдан бошқасига маҳрамсиз бориши мумкин эмаслиги келиб чиқади. Эътиборлиси шуки, жумҳур уламолари маҳрами йўқ аёлга, агар у бой бўлса ҳам, ҳажга боришга рухсат бермаганлар. Бу шаърий талабни хотин киши, айниқса, эркаклар асло унутмаслиги керак.\nОилада хотиржамлик, ўзаро ҳурмат барқарор экан, у ерга Аллоҳнинг баракаси ёғилади. Аллоҳнинг баракаси ёғилиб турган хонадон вакилларининг эса хорижга чиқиб, пул топишга эҳтиёжи қолмайди. Шуни унутмасак, бас.\nКиритилган вақти: 09/12/2016 00:00; Кўрилганлиги: 2439\nМатериал манзили: https://www.sammuslim.uz/articles/uzoqning-donidan-yaqinning-somoni\nЧоп этилган вақт: 25/09/2021 00:06


Сергей Бубка “Бунёдкор” стадионига ташриф буюрди / CHAMPIONAT.asia\nСергей Бубка “Бунёдкор” стадионига ташриф буюрди\n30 апр 15:57\nАфсонавий енгил атлетикачи, бир қатор рекордлар соҳиби Сергей Бубка Ўзбекистонга бўлган ташрифи доирасида “Бунёдкор” стадионини кўздан кечирди.\nХалқаро олимпия қўмитаси аъзоси, халқаро олимпия федерацияси биринчи вице-президенти, олимпия чемпиони, олти карра жаҳон чемпиони, кўп карра рекорд соҳиби Сергей Бубка суперзамонавий “Бунёдкор” стадиони ва футбол мактабига юқори баҳо берди. У Ўзбекистон президентининг спортга, хусусан болалар спортини ривожлантириш йўлида олиб бораётган ишларига юксак баҳо берди.\nБубканинг “Бунёдкор” стадионида хайрон қолдирган жиҳат шунда бўлдики, аренадаги улкан мониторда нафақат у томонидан ўрнатилган рекордлар ролиги, балки меҳмоннинг юртимиздаги бошқа объекларга бўлган ташрифи ҳам намойиш этилди.\n“Бунёдкор” ФК биринчи вице-президенти ва бош директори Бахтиёр Бобоев украиналик меҳмонга клуб атрибуткалари ва эсдалик совғаларини топширди.


Масиҳий муаллим: Галатияликларга ёзилган мактуб талқини (2:7-8)\nГалатияликларга ёзилган мактуб талқини (2:7-8)\n“Aксинчa, улaр Xушхaбaр Бутрусгa aҳли суннaт учун берилгaнини билиб, мен энди шу мaқсaддa суннaтсизлaр олдигa юборилгaнимни тaн олдилaр.”\nБу ерда “аҳли суннат” деганда яҳудийлар назарда тутилади, “суннатсизлар” деганда эса мажусийлар, яъни барча қолган яҳудий бўлмаган одамлар назарда тутилади. Бу ерда “суннат” сўзи эмас, “хатна” сўзи ишлатилганда мақсадга мувофиқ бўлган бўлар эди, шунинг учун мен айнан хатна деган сўзни ишлатаман.\nХатнасизларга ва аҳли хатнага ҳам бир хил хушхабар айтилган, бу ерда Қуддусдаги ҳаворийлар яҳудийларга, Павлус ва унинг ёрдамчилари эса мажусийларга хушхабарни айтишини келишиб олишади. Яъни уларнинг хабарида фарқ йўқ эди, чунки хушхабар ҳамма одамлар учун бир хилдир, фақат улар турли хил одамларга воизлик қилишларини тан олишади. Бу оятда асл мантда “хатнасизлар хушхабари” дейилган, бу мажусийлар учун берилган хушхабар дегани. Яъни Худо Павлусга гапириб, мажусийларга Инжил хушхабарини ётказишини айтган эди (Ҳаворийлар 9:15-16, Эфесликларга 3:6-12). Худо айнан Павлусга иноят ва Исонинг хочда қилган иши орқали Руҳда яшаш ҳақидаги хабарни берган эди. Павлус мажусийлар ҳаврийси бўлсада, у яҳудийларга ҳам воизлик қилар эди. Бироқ унинг асосий эътибори мажусийларга хушхабарни воизлик қилиш эди.\nАҳли хатна инжили – яҳудийлар учну қаратилга хушхабардир. Бу икки хил хушхабар эмас, балки юқоридаг айганимиздек, бу иккита ҳаворийлар бир хушхабарни турли хил одамлар гуруҳига воизлик қилишлари эди.\n“Axир, Xудо aҳли суннaтгa ҳaворийлик қилaётгaн Бутрусдa ҳaм, мaжусийлaргa ҳaворийлик қилaётгaн мендa ҳaм aмaл қилиб келмоқдa.”\nБу ерда шуни кўрамизки, Муқаддас Руҳ Павлус орқали фаолият қилиб, кўпроқ мажусийларни имонга олиб келарди, Бутрус орқали ҳам фаолият кўрсатиб, кўпроқ яҳудийларни имонга олиб келарди.\nҲаворийликни одам бермайди, тайинламайди ва сайламайди, Худонинг Ўзи Муқаддас Руҳ орқали Ўзи ҳаворийларни танлайди, даъват қилади ва кейин уларнинг хизматида қудратини намоён қилади ва шу орқали уларнинг ҳаворийлигини тасдиқлайди. Худонинг қилган мўъжизалари ва фаолиятини Муқаддас Каломда ўқисак бўлади; ҳаворийлар ўзлари шу мўъжизаларни амалга оширмайди, балки Муқаддас Руҳ улар орқали амалга оширади. Шу билан бирга ҳар бир масиҳий ҳаётида ҳам турли мўъжизалар бўлади, масиҳий бўлишнинг ўзи Худонинг буюк мўъжизаларидан биридир, чунки биз Худонинг қудрати ва Исонинг хочда қилган иши орқалигина нажот топамиз ва қутқарилган ҳолатда сақланиб қоламиз. Бунинг учун биз доим ишончимизни Исога ва Унинг хочда қилган ишига қаратишимиз керак.


Нишонга урилган гаплар: “Дўстлик баланд тоғ бўлиб, унга фақат вафодорларгина тирмашиб чиқадилар”\nАгар ёмонликка ёмонлик билан жавоб бериладиган бўлса, у ҳолда ёмонлик қачон тугайди?\nДўстлик баланд тоғ бўлиб, унга фақат вафодорларгина тирмашиб чиқадилар.\nСув ҳамма нарсани ювади. Аммо заҳарли тилни эмас.\nҲақиқий сустлик берк ақлларда бўлади.\nВатан уч нафар одамнинг устида туради:\nТаом берадиган деҳқоннинг;\nТарбия қиладиган муаллимнинг.\nАгар чиройли аёл гавҳар бўлса, фазилатли аёл (гавҳарларга тўла) кондир.\nҚамоқхонанинг ҳидини ҳидламасдан (яъни қамоққа тушмасдан) ўғрилик қилиб юрадиганлар нақадар кўп!\nЎзи хато қилиб, яна ундан узр сўрашларини кутадиган кимсалар мени жуда ҳам безовта қилади.\nЎзингни оқлаб ўтирма. Дўстларинг ўзингни оқлашингга муҳтож эмаслар. Душманларинг эса бу гапларингга ишонмайдилар.\n1198 марта ўқилди\nДругие материалы в этой категории: « Нишонга урилган гаплар: “Агар оғриқни ҳис қилсанг, демак, тириксан. Агар бошқаларнинг оғриқларини ҳам ҳис қилсанг, демак, инсонсан”\tНишонга урилган гаплар: “Инсоннинг асли қандайлигини билмоқчи бўлсанг, ўзидан заифроқ билан қандай муомала қилишига қара, ўзидан юқорироқ билан эмас” »


Яна тўрт нафар бемор коронавирусдан бутунлай соғайди - UzNews.uz\n10 апрель, 16:06\nЯна тўрт нафар бемор коронавирусдан бутунлай соғайди\nКоронавирусдан тузалган беморлар сони 42 нафарга етди.\nСоғлиқни сақлаш вазирлигининг хабарига кўра, яна тўрт нафар бемор коронавирусдан бутунлай соғайган. Улар Наманган вилояти юқумли касалликлар шифохонасида даволаниб келаётган эдилар.\nТузалган фуқаролар вилоят реабилитация марказига кузатиб қўйилди.\n“Бугун менинг ҳаётимда унутилмас сана. Худди қайта дунёга келгандек ҳис этяпман ўзимни. Бизни ўйлаб шунчалик шароит яратиб берган Президентимизга беҳисоб раҳмат. Шифокорларимиздан бир умр миннатдормиз. Улар ўзларининг жасоратли хизматлари, юксак малакалари, инсоний муносабатлари билан бизни оёққа турғазишга сабаб бўлишди”, – дейди беморлардан бири.


Шарқ тароналари 2017 » Зарафшон Газетаси\nМусиқа байрами қалбларни забт этди Шарқ тароналари 2017 / Маданият\n01 сентябр 2017 14:23\nСамарқанд шаҳрида "Шарқ тароналари" XI халқаро мусиқа фестивали якунланди\nОламга таралгин, Шарқ таронаси! Долзарб / Шарқ тароналари 2017\n26 август 2017 06:52\nШарқ гавҳари Шарқ тароналари 2017\n24 август 2017 10:58\nМунаввар тонглари офтоб нурларига чулғанган, ойдин оқшомлари дилларни тўлқинлантирган шарқ гавҳари – Самарқанд муқаддас обидалари, осмонўпар миноралари, серҳосил замини, бағри кенг, саховатли инсонлари билан дунёга машҳур.\n260 дан зиёд санъат намояндалари иштирок этиши кутилаётган "Шарқ тароналари" XI халқаро мусиқа фестивали очилишига саноқли кунлар қолди.\nДаштда яралган наво Шарқ тароналари 2017\n19 август 2017 13:13\n"Шашмақом" ўзбек ва тожик халқларининг мемуар-мусиқий асари бўлиб, сеҳрли куй ва қўшиқлар мажмуасидир. Унинг мушкулот (куй) ва наср (айтим) қисмлари ҳақида халқимиз томонидан кўплаб ривоятлар тўқилган. Ана шулардан бири "Дашти наво" ҳақида ҳикоя қилмоқчимиз.\n– Мусиқанинг илоҳийлиги ҳақида кўп эшитганман. Бундай ўхшатиш бежиз айтилмаганлигига эса Самарқандга келиб амин бўлдим.